Асаббузарликлар асоси – асоссиз қарздорликлар\nС начала работы biznes-daily.uz 6 264 168\nГлавная "ISTE'MOLCHI" Асаббузарликлар асоси – асоссиз қарздорликлар\nCўнгги пайтларда коммунал соҳа идоралари ходимлари, аниқроғи, ҳудуд назоратчилари томонидан истеъмолчилар гарданига асоссиз қарздорлик юклаш ҳолатлари тобора кўпаяётгани кўпчиликда ташвиш уйғотмоқда. Асоссиз қарздорлик муаммосини бартараф этиш мақсадида тегишли идораларга келаётган ариза-шикоятлар сони ошиб бораётгани бу масалани жиддийроқ таҳлил қилишга ундайди. Қуйида мазкур муаммога мисоллар асосида тўхталиб ўтамиз.\nНазоратчининг хатоси туфайли...\nХусусийлаштириш, монополиядан чиқариш ва рақобатни ривожлантириш давлат қўмитасининг Хоразм вилояти ҳудудий бошқармасига ўтган 2016 йил мобайнида истеъмолчилардан келиб тушган мурожаатларнинг 173 таси (жами мурожаатларнинг 79,4 фоизи), 2017 йилнинг 1-чораги давомида йўлланган ариза ва шикоятларнинг 110 таси (75,9 фоиз) коммунал хизматлар, яъни табиий газ, сув, электр ва иссиқлик энергияси таъминоти соҳасига тўғри келади.\nГап шундаки, ушбу мурожаатлардан кўзланган мақсад битта - назоратчи томонидан истеъмолчи гарданига юклатилган ошиқча қарздорликни, асоссиз равишда талаб қилинаётган тўловни бартараф этишга ёрдам сўраш.\nЭнди аниқ мисолларга ўтсак. Ҳудудий бошқарма томонидан Урганч шаҳрида яшовчи Б.Худойбергановнинг аризасига кўра ўтказилган ўрганишлар натижасида унинг хонадонига “Урганчшаҳаргаз” филиали томонидан табиий газ учун асоссиз равишда жуда катта миқдорда қарздорлик ҳисоблангани қайд қилинган.\nЎрганишлар давомида, ҳақиқатан ҳам, “Урганчшаҳаргаз” филиали назоратчисининг нотўғри ҳисоб-китобига кўра Б.Худойбергановга фойдаланилмаган газ учун 574570 сўм, газ ҳисоблагичнинг қиёслов муддати ўтганлиги рўкач қилиниб 149719 сўм асоссиз тўлов белгилангани маълум бўлди.\nНатижада ҳудудий бошқарма аралашуви билан Б.Худойберганов хонадонига асоссиз юклатилган 724289 сўм миқдоридаги тўлов қайта ҳисоб-китоб қилиниб, истеъмолчи фойдасига ҳал этилди.\nХива туманида яшовчи фуқаро Д.Хўжаниязовнинг “Шимолгазтаъминот” унитар корхонаси “Хиватумангаз” филиали назоратчи ходимлари томонидан ҳисобланган қарздорликдан норози бўлиб қилган мурожаати юзасидан ўтказилган ўрганишлар ҳам истеъмолчи шундай ноҳақликка дуч келганидан дарак беради.\n“Хиватумангаз” филиали маълумотларида аризачи хонадонида ўрнатилган газ ҳисоблагич кўрсаткичи 32999 м3 экани, унинг табиий газдан фойдаланганлик учун (01.12.2016 йил ҳолатига) 69764,6 сўм миқдорида қарздорлиги мавжудлиги қайд қилинган. Ариза юзасидан олиб борилган текширишларда эса газ ҳисоблагич кўрсаткичи 25315 м3 экани, ушбу истеъмолчига фойдаланилмаган 7684 м3 ҳажмдаги табиий газ учун ортиқча тўлов талаб қилингани маълум бўлди.\nУшбу ҳолатда ҳам ҳудудий бошқарма аралашуви натижасида Д.Хўжаниязовнинг истеъмолчи сифатидаги ҳуқуқ ва манфаатлари ҳимоя қилинди.\nГаз йўқ, лекин қарз бор\nИстеъмолчи манфаати ҳимоя қилинаётганлиги яхши, албатта. Аммо асоссиз қарздорлик ёзилиши билан боғлиқ салбий ҳолатларнинг тез-тез учраётгани кишини ташвишга солмаслиги мумкинми? Нима сабабдан соҳа ходимлари, яъни назоратчилар ўз билганларича ҳисоб-китоб қилиб, аҳолида коммунал соҳада кўрсатилаётган хизматлардан норозилик уйғонишига сабаб бўлмоқда? Сунъий тарзда қўшиб ёзишлардан назоратчининг мақсади нима? Бу эътиборсизлик натижасими ёхуд режали асосда қилиняптими ?\nАйнан газ соҳасини оладиган бўлсак, бундай қўшиб ёзишлар фойдаланилган газдан мавжуд бўлган ҳақиқий дебитор қарздорликнинг сунъий тарзда ошиб кетишига олиб келишини соҳа ходимлари биздан кўра яхши билса керак, албатта.\nХўш, шундай экан, ҳисоб-китобдаги аниқ ҳолатдан кўра уни чалкаштиришдан кимга фойда-ю кимга зарар?! Аслида “бўлса беш, бўлмаса ўн беш” қабилида иш юритишга одатланиб қолаётган ҳудуд назоратчилари ўз соҳасига доир меъёрий ҳужжатлардан хабардорми?\nМасалани бу тарзда кескин қўйишимизга асос бор, деб ўйлаймиз. Фикримизнинг исботи учун мисол келтирамиз.\nХива туманидаги Чинобод қишлоғининг Пирнахос маҳалласида яшовчи М.Тожиева аризасида кўрсатилишича, унинг хонадонига “Хиватумангаз” ходимлари томонидан 153937,23 сўм қарздорлик юклатилган. Вазирлар Маҳкамасининг 2013 йил 5 июлдаги “Хоразм вилояти истеъмолчиларини ёқилғи-энергетика ресурслари билан таъминлашга доир қўшимча чора-тадбирлар тўғрисида”ги қарорига асосан, ушбу ҳудуд тармоқдан ажратилган. Демак, газ йўқ, қарздорлик ҳам бўлмаслиги керак. Буни газ идораси ходими билмаслиги мумкинми? Асло мумкин эмас. У ҳолда унинг ушбу хатти-ҳаракатини қандай изоҳлаш керак?\n“Ўзтрансгаз” АКнинг 2014 йил 5 мартдаги 92-буйруғига асосан, кўрикдан ўтказилмаган ва таққослаш далолатномалари тузилмаган аҳоли хонадонлари бўйича табиий газ ҳажмларининг “Биллинг газ” дастурига киритилиши тақиқланган бўлишига қарамай, айрим назоратчилар томонидан аҳолига хонадонларга бормасдан, истеъмол қилинган табиий газ ҳажми аниқланмасдан, ўзбошимчалик билан ортиқча қарздорлик юклаш ҳолатлари учрамоқда.\nВазирлар Маҳкамасининг 2002 йил 28 мартдаги 99-қарори билан тасдиқланган низомга кўра, “пломба бузилган ва газ таъминотига техник ҳужжатлар мавжуд бўлмаган тақдирда истеъмолчи назоратчининг охирги ташрифидан бошлаб бир суткада 24 соат ҳисобидан келиб чиққан ҳолда ўрнатилган газдан фойдаланиш жиҳозининг тўлиқ қиймати бўйича ҳисоблаб чиқилган қийматини тўлайди”. Бу ҳужжат талабларини менсимаган ёки унга зид иш тутган ҳолда айрим назоратчилар истеъмолчи хонадонига охирги ташрифи кунини инобатга олмасдан, асоссиз далолатнома расмийлаштираётгани ҳолатлар ҳам учраб турибди.\nХўш, одамларнинг эътирозига, асаббузарликларига сабабчи бўлаётган таъмагир назоратчиларга нисбатан қандай чора кўриляпти? Афсуски, бу саволимиз жавобсиз қолди.\nБизни тинч қўй ...\nХоразм вилояти ҳудудий рақобат бошқармасидан олинган маълумотларга асосланиб айтадиган бўлсак, Урганч шаҳри табиий газ таъминоти корхонаси томонидан ҳисобланган қарздорликлар бўйича тузилган далолатномалар ва истеъмолчиларга асоссиз равишда қарздорлик ёзилаётганидан норози бўлган истеъмолчилардан 2016 йилда 137 та шикоят-ариза келиб тушган. Мурожатлар асосида олиб борилган ўрганишлар натижасида “Урганчшаҳаргаз” филиали томонидан 77,3 млн. сўм миқдорида асоссиз ҳисобланган қарздорликлар қайта ҳисоб-китоб қилинган. Истеъмолчиларга асоссиз тарзда ошиқча тўлов ҳисоблаш, дебитор қарздорликни сунъий тарзда ошириб кўрсатиш “Урганчшаҳаргаз” филиалида ҳали ҳам сурункали тарзда давом эттирилмоқда.\nАчинарли томони шундаки, истеъмолчиларнинг асоссиз қарздорликларни бартараф қилиш юзасидан оғзаки мурожаатларига “Шимолгазтаъминот” УК Хоразм вилояти бошқармаси ҳам, “Урганчшаҳаргаз” филиали ходимлари ҳам сансалорлик билан муносабатда бўлмоқда. Улар мурожаатчиларга ўз вақтида ёрдам бериш ўрнига муаммони ўзларидан соқит қилиш мақсадида фуқароларни прокуратурага ёки монополияга қарши давлат органига ариза бериб, қайта ҳисоб-китоб қилиш бўйича қоғоз олиб келиш талаби билан овораю сарсон қилмоқда.\nНоҳақлик устидан айбдор ходимнинг бевосита раҳбарига қилинган мурожаатига “Отангга бор, онангга бор” қабилида жавоб эшитаётган кишиларнинг бу адолатсизликка нисбатан ғазаби қўзғаши табиийдир. Энг ёмони, бундай ноҳақликлар кишиларнинг давлатга, жамиятнинг эртанги кунига ишончини сўндиришини наҳотки соҳа мутасаддилари ўйлаб кўрмайди?\nШу ўринда ҳақли савол туғилади. Соҳа мутасаддилари ўз ходимлари фаолиятидаги нуқсонларни хаспўшлаб, “сувдан қуруқ чиқишга” уринишларидан мақсад нима? Аслида истеъмолчи билан ўзаро ишонч, ҳурмат асосида ҳамкорлик қилишдан соҳа вакиллари кўпроқ манфаатдор эмасми?!


Сана: 29 Августь 2017 Курилди: 552 Изоҳ: 0\nРекторнинг сўзларига кўра, бу йилдан «бундай бемазагарларчиликлар»га қарши жиддий кураш бошланган. Хусусан, Мараҳимовнинг ёдга солишича, университетда бу йилги кириш имтиҳонлари жараёнида шаффофликни таъминлаш мақсадида замонавий ахборот-коммуникация технологияларидан фойдаланилган.\n«Ҳужжатларни қабул қилишда фирибгарликларнинг олдини олиш учун энг замонавий технологияларни — юздан, бармоқдан танувчи технологияларни қўлладик, имтиҳонлар вақтида видеокузатувни жорий қилдик. Натижалар яхши бўлди», — дейди ректор. Шу билан бирга, бу курашда жиддий натижаларга эришиш учун «бироз вақт» керак, деб ҳисоблайди ЎзМУ раҳбари.\nАвазжон Мараҳимовнинг айтишича, «бемазагарчиликлар»га қарши ишлар ҳозирча етарлича самара келтирмаётган бўлса, бунинг учун барча айбни олий таълим муассасига юклаш тўғри бўлмайди.\n«Вазирлик ҳам, ОТМлар ҳам билимсиз абитуриентларнинг ўқишга киришидан манфаатдор эмас. Бундан давлат иқтисодиёти зарар кўради… Ташқарида ўқишга киришда ёрдам кўрсатувчи катта ‘саноат’ ҳосил бўлган. Бу ишга аралашмайдиганлар кам. Бу ишни касбга айлантириб олишган», — дейди ЎзМУ ректори.\nРекторнинг таъкидлашича, абитуриентлардан қабул қилинган ҳужжатлар таҳлил қилинганида, бир маҳалладан 30 дан зиёд одам, хусусан, таълим соҳасига алоқаси бўлмаган аёллар ҳужжат топширгани аниқланган.\nМасалан, математика факультети, ахборот хавфсизлиги таълим йўналишида бир маҳалладан 30 дан ортиқ киши, таълим соҳасига алоқаси бўлмаган аёллар ҳужжат топширгани аниқланди — уларнинг 7 нафари битта кўчадан. Абитуриентлар 30 гуруҳга тақсимланган вақтда, уларнинг ҳар бири биттадан гуруҳга «етакловчи» («паровоз»)га айланиши лозим бўлган.\nМен бу масалани ҳукуматга кўтариб чиқдим. Натижада, гуруҳларни қайта шакллантирдик. Ҳозирча бундай ҳолатларнинг балки ўндан бирининг, балки юздан бирининг олдини олишга эришдик. Бундай ҳолатларнинг олдини олиш учун оммавий ахборот воситалари билан билан ҳамкорликда кураш олиб боришимиз керак.\nАвазжон Мараҳимов, ЎзМУ ректори\nЎзМУ ректори Социолигия йўналишига ўқишга киришда кузатилган шубҳали ҳолат юзасидан фикр билдираркан, университетда давлат тест маркази томонидан тасдиқланган тест натижаларини бекор қилиш ваколати йўқлигини қайд этиб ўтди.\nДавлат тест маркази натижаларини бекор қила олмаймиз. Лекин сентябрь ойида улар билан алоҳида ишлаймиз. Ёзма иш олиш ёки бошқа синов кўринишларида уларнинг ҳақиқий билимини баҳолашимиз керак. Биз буни қиламиз. Талабни кучайтирсак, ундайлар ўз-ўзидан синовдан ўта олмай, ўқишдан кетади. Ўзлаштира олмаган талабалар низом асосида талабалар сафидан чиқарилади.\nКалит сўзлар: ҳужжат топширгани, ҳужжат, ҳолатларнинг, ҳозирча, қарши, қабул, юздан, хусусан, ўқишга киришда, ўқишга, университетда, уларнинг, топширгани, технологияларни, таълим соҳасига алоқаси, таълим соҳасига, таълим, талабалар, соҳасига алоқаси бўлмаган, соҳасига алоқаси


Самарқанддаги совуткичлар ишлаб чиқарувчи завод раҳбари устидан жиноят иши очилди\nСамарқанддаги SINO заводининг олдинги раҳбарига нисбатан жиноий иш очилган. Ўтган йил октябрида жиноят иши қўзғатилган. Бу ҳақда “Ўзэлтехсаноат” уюшмаси раиси Алишер Абдуллаевнинг айтганларига таяниб, ЎзА ахборот агентлиги хабар қилди.\nУюшма раиси корхона собиқ раҳбари устидан очилган жиноят иши юзасидан қўшимча маълумот бермаган.\n“SINO” акциядорлик жамияти жорий йилнинг ёзида банкрот деб топилган эди.\nАлишер Абдуллаевга кўра, мазкур корхонанинг етмиш икки миллиард қарзи бор эди.\n"Биз корхонани соғломлаштириш таклифини илгари сурдик. Тайёр корхона ривожланиши керак. Давлатдан, банклардан олган пулларни қайтариши керак. Шу вақтгача, 4та инвестор, 2та маҳаллий ва 2та хориждан салоҳиятли сармоядорлар корхона билан танишди. Айни вақтда Корея, Хитой каби давлатларда камида тўртта компания уни олиб, ишлатишни ҳоҳламоқда. Биз улар ўртасида танлов ўтказиш ниятидамиз.", - деган Алишер Абдуллаев.\nСамарқанддаги SINO заводи 1973 йилда қурилган. Заводда "Памир", "Снежинка", "Самарканд", "SINO" брендлари остида маҳсулот ишлаб чиқарилган. Завод қуввати йилига 250 мингта совутгич ишлаб чиқаришга мослашган эди. Бу холодилниклар Польша, Афғонистон, Хитой ва бошқа мамлакатларга экспорт қилиб келинаётган эди.


Саудия Арабистони Green Card каби тизим жорий этишни режалаштирмоқда\n11:00 / 07.04.2016\nСаудия Арабистони миллионлаб экспатларига (мамлакатда доимий яшовчи фуқароликни олмаган муҳожирлар) АҚШ лойиҳаси бўлган Green Card каби тизимни жорий этишни режалаштирмоқда. Бу ҳақида шаҳзода Муҳаммад ибн Салмон Ал Сауд Bloomberg нашрига берган интервьюсида айтиб ўтди.\nУнинг фикрига кўра, бундай сиёсий қарор қиролликнинг иқтисодиётига қўшимча даромад келтиради.\nШаҳзода Муҳаммад Ал Сауд томонидан бу ҳақида кенгроқ маълумот берилмаган.\nҚиролликда ҳозирги кунда тўққиз миллион хорижлик яшамоқда ва улар бутун мамлакат аҳолисининг учдан бир қисмини ташкил этади. Бу тизим янги ислоҳотларни ва мақсадларни бажаришни режалаштирган мамлакатга нефтга доир бўлмаган даромадларни сезиларли даражада ривожлантиришга ҳамда 2020 йилга қадар йилига қўшимча 100 миллиард доллар давлат бюджетига даромад келтиришга ёрдам беради.\n“Америка Green Card тизимини такрорлаш субсидияларни қайта кўриб чиқиш, қўшимча қиймат солиғи, энергия манбаларига солиқ, ширин ичимликлар ва юқори сифатдаги маҳсулотлар солиқларни киритишга бўлган қадамлар десак ҳам бўлади”, - деб айтиб ўтди шаҳзода Муҳаммад Ал Сауд.\nШунингдек, интервьюда шаҳзода Муҳаммад Ал Сауд янги қонунчилик мамлакат иқтисодиётининг нефтга бўлган боғлиқлигини камайтиради ва нефтга доир бўлмаган хизматларни ривожлантиришга ёрдам беради, деган умидда эканлигини қўшимча қилди.


Акмал Бурхонов яна бир лавозимли бўлди\n19.12.2019 19:40 0 5092\n«Юксалиш» умуммиллий ҳаракати раиси Акмал Бурхонов Нагоя университети битирувчилари ассоциациянинг Ўзбекистон филиали раҳбари этиб сайланди.\nНагоя университети битирувчилари ассоциацияси 2000 йилда ташкил этилган ва бугунги кунда 14 та мамлакатда унинг филиаллари ташкил этилган. Бугунги кунда «Toyota» корпорациясининг фахрий раиси Шоичиро Тойода ушбу ассоциация президенти ҳисобланади.\nБитирувчилар ассоциацияси аъзоларининг сўнгги йиғилишида «Юксалиш» умуммиллий ҳаракати раиси, Нагоя университети битирувчиси Акмал Бурхонов Ўзбекистон филиалига раҳбар этиб сайланди. Эндиликда у бир вақтнинг ўзида ушбу лавозимда ҳам фаолият юритади.\nЎзбекистон филиали ушбу таълим даргоҳини битирган ўзбекистонлик талабалар, ёш олимлар ҳамда университет ўртасида келгуси ҳамкорлик алоқаларини янада ривожлантириш, шунингдек бошқа мамлакат битирувчиларини ҳам илм-фан, қўшма тадқиқотлар ўтказиш, ўзаро тажриба алмашиш жараёнларига фаол жалб қилишга кўмаклашишга хизмат қилади.\nМаълумки, Нагоя университети дунёдаги етакчи таълим муассасалари сифатида эътироф этилади. Кўплаб Нобель мукофоти совриндорлари ва бошқа машҳур олимлар ушбу университет битирувчилари ҳисобланади.\nМаълумот учун, бугунги кунга қадар 400 дан ортиқ ўзбекистонлик талаба ва тадқиқотчилар ушбу даргоҳда таҳсил олиб қайтишган.\n«Юксалиш» умуммиллий ҳаракати Акмал Бурхонов Нагоя университети\nЖамият 24/06, 14:52\nЖамият 19/11, 14:47


Tashkent City қуриладиган ҳудуддаги бинолар бузилиши хабар қилинди\n13 апрел 2021, Тошкент вақти: 12:28\nTashkent City лойиҳасининг сурати.\nТошкентдаги Ислом Каримов номли шоҳкўчада қатор кўпқаватли бинолар бузиладиган бўлди. Спутник нашрининг 8 ноябрда билдиришича, бу иш Tashkent City халқаро бизнес маркази қурилиши учун жой бўшатиш мақсадида амалга оширилмоқда.\nҲабарда айтилишича, Киночилар уйи, "Ўзбекистон санъати ва маданият форуми", республика ОВИР, Тошкент метрополитени бошқармаси бинолари бузилади.\nИшбилармонлик маркази сифатида бунёд этиладиган Tashkent City комплекснинг умумий майдони 70 гектарни ташкил этади. Бу бинода офислар, меҳмонхона ва ресторанлар, хиёбон ва технопарклар иш олиб боради.\nТошкентнинг Ўқчи-Олмазор массивида бунёд этилиши режалаштирилаётган лойиҳанинг умумий қиймати 1 миллиард долларни ташкил қилади.


“Шўртан” ўртоқлик ўйинида кичик ғалабага эришди\n24 июль, 2017, 11:25\nХабарингиз бор, Ғузорнинг “Шўртан” иккинчи давра ўйинларига тайёргарликни Тошкентда давом эттирмоқда. Ушбу ўқув йиғини давомида ғузорликлар 4та назорат учрашуви ўтказишни режалаштиргани ҳақида ҳам маълумот бериб ўтган эдик. Кеча тайёргарлик жараёнининг режаларидан ўрин олган биринчи ўртоқлик учрашуви бўлиб ўтди. Бу ҳақда клуб расмий сайти хабар бермоқда.\nТошкетда бўлиб ўтган ушбу назорат учрашувида “оқ бўрилар” миллий чемпионатимизнинг биринчи лига етакчиларидан бири, пойтахтнинг “НБУ-Осиё” жамоаси билан куч синашди ва бу бахсда навбатдаги кичик ғалабага эришдилар. Учрашув 2:1 ҳисобида якунланди.\n“Шўртан” таркибида голларни Ж.Холтўраев ва Ю.Бўриев киритишди.


Иброҳимҳалил Йўлдошев: “Осиё чемпионати Ўзбекистонга бежизга берилмаганини исботламоқчимиз” / CHAMPIONAT.asia\n14:50Расман: Хазенхюттль "Саутгемптон" билан янги шартнома имзолади 0 14:45АРХИВ. 2006 йилги "Пахтакор" - "Ал Иттиҳод" учрашувини ёдга оламиз 0 14:27«Бунёдкор» иштирокидаги учрашувларнинг фотомухлисига айланинг! 1 14:24Ўзбекистонда ўтадиган Осиё чемпионатига қачон қуръа ташланиши маълум 1 14:01Миржалол Қосимов: «Асосий эътиборни жамоанинг умумий ҳолатини тезроқ оптималлаштиришга қаратамиз» 2 13:50Ботирали Эргашев: “Совринли ўринлар учун курашишда “Қўқон-1912”га ҳамма нарса етарли” 2 13:45Черчесов икки ойни изоляцияда қай тариқа ўтказганини айтди 0 13:36Спортчилар ижтимоий тармоқларда 1 13:29Осиё футболи ҳақида билишимиз керак бўлган маълумотлар 0 13:19Olamsport: Яна бир ҳамюртимиз UFCга ўтишга яқин, UFC 250 турнирида қандай жанглар ўтказилади? 0 13:17Дунёнинг энг қиммат футболчилари (Топ-10) 3 12:54"Барселона"нинг беш футболчиси ва икки мураббийида коронавирус аниқланган 6 12:30Дунёнинг энг қиммат футболчилари (11-20) 4 12:08Карраско: "Атлетико" телевизор экранлари орқали томоша қилаётган мухлисларини хурсанд қилишни хоҳлайди" 0 11:44"Эвертон" 30 миллион евролик трансферни амалга оширишга тайёр 0\nИброҳимҳалил Йўлдошев: “Осиё чемпионати Ўзбекистонга бежизга берилмаганини исботламоқчимиз”\n01 ноя 2019 16:12\nТеглар : Ўзбекистон U-19Отабек ҒуломхўжаевИброҳимҳалил Йўлдошев\nОтабек Ғуломхўжаев бош мураббийлигидаги Ўзбекистон ёшлар терма жамоаси Осиё чемпионати саралаш босқичидаги турнирдан олдин пойтахтимизда йиғилди.\nМазкур йиғин доирасида БААлик тенгқурларига қарши майдонга тушишди. Ўртоқлик мақомида ўтган ўйиндан кейин фаол ҳаракатлари билан ажралиб турган Иброҳимҳалил Йўлдошевдан сайтимизга интервью олдик.\n- Иброҳим, биринчи галда ўйин ҳақида фикрингизни билдириб ўтсангиз?\n- Кутганимиздек яхши ўйин бўлди. Режамиз рақиб жарима майдончаси ичида кўпроқ ҳужум қилиш ва босим уюштириш эди. Менимча буни уддасидан чиқдик. Улар ҳимояга таянган ҳолда, бизга қаршилик кўрсатишга интилишди. Саудия Арабистонига аъло кайфиятда йўл олаяпмиз. Насиб қилса ишончли ғалабалар билан юртимизга қайтамиз.\n- Бу ўртоқлик учрашувининг муҳимлик даражаси қандай эди?\n- Биринчи галда Осиё чемпионати саралаш баҳсларига муносиб тайёргарлик кўриш учун бу учрашув ташкил этилди деб ўйлайман. Бу мусобақадан олдинги сўнгги йиғин ҳисобланади. Барча футболчилар бир-бирлари билан ўзаро чиқишиб олишлари муҳим.\nИброҳимҳалил Йўлдошев (№6)\n- Биринчи бўлимга қараганда, иккинчи бўлимда амирлик футболчилар дарвозамиз олдида кўпроқ ҳужум ташкил қилишди. Сўнгги дақиқалардагина бироз эркин ўйнадик. Буни нима билан изоҳлайсиз?\n- Икки хил тайм бўлди. Биринчи таймда уларга прессинг қилдик ва гол киритдик. Албатта, орадаги фарқни қисқартириш учун рақибимиз катта куч билан олдинга ўтди. Кейинчалик, яна устунликни қўлимизга олдик. Захирадан тушганлар ҳам ўйинни кучайтиришга ёрдам берди.\n- Кўряпмизки,жамоадаги футболчиларни ўзига бўлган ишончи ўта юқори. Бу мусобақа давомида ҳалал бермайдими? Ҳар нарсада меъёр бўлгани мақул менимча...\n- Бизда жамоавий футбол шаклланган дея оламан. Футболчилар майдонда ҳамжиҳатликда тўп тепишади. “Бунёдкор” ёки “Пахтакор” деган нарса йўқ. Барчамиз бир оиламиз.\n- Кейинги йили Осиё чемпионати юртимизда бўлиб ўтишини инобатга олсак, Саудия мезбонлик қиладиган мусобақада жамоа нима мақсадда иштирок этади?\n- Кўпгина танишларимиз, дўстларимиз шундай савол билан мурожаат қилишмоқда. Олдиндаги турнир кераксиз демаган бўлардим. Чунки, Осиё чемпионати мамлакатимизга бежиз берилмаганини айрим инсонларга ва мухлисларга исботламоқчимиз.\nАРХИВ. 2006 йилги "Пахтакор" - "Ал Иттиҳод" учрашувини ёдга оламиз 0\nЎзбекистонда ўтадиган Осиё чемпионатига қачон қуръа ташланиши маълум 1\nМЮ Стерлингни сотиб олиши мумкин, аммо... 13


Венесуэла ва Хитой 2,7 млрд долларлик келишув имзолашди\n09:12 / 14.02.2017\nВенесуэла ва Хитой 13 февралда умумий қиймати 2,7 млрд долларлик, ҳамкорлик ҳақидаги 22 та янги келишувни имзолади, деб хабар берди Венесуэла президенти Николас Мадуро.\nМадуронинг айтишича, Хитой билан 2004 йил охиридан 790 та қўшма лойиҳа йўлга қўйилган. Улардан нефть, қурилиш, турар-жой, алоқа йўлдошларини учириш ва турли ишлаб чиқариш соҳаларидаги 495 таси якунланган. Яна 205 та лойиҳа амалга оширилиши давом этмоқда, 90 та лойиҳа эса яқин орада бошланади.\nМадуронинг таъкидлашича, 2007 йилда ташкил этилган Хитой-Венесуэла жамғармаси Венесуэла ривожланишига 20 млрд доллар киритган. Яна 42 млрд доллар маблағ йирик инвестициялар жамғармаси орқали инвестиция қилинган ва шу тариқа, Хитойнинг Жанубий Американинг ушбу давлатига киритган умумий инвестициялар миқдори 62 млрд долларга етган.


PUBG Mobile миллиардлаб доллар даромадни қаерлардан оляпти ўзи? - Terabayt.Uz\nSensor Tower таҳлил компанияси яқинда смартфон эгалари энг кўп пул сарфлаган мобил ўйин ва иловаларнинг рейтингини берган эди. Энди эса у сердаромадлик бўйича етакчи ўйин ҳақида айрим маълумотларни ошкор этди.\nЎҚИНГ: 72 ёшли бу бобой нега ўз велосипедига 64 та смартфон ўрнатиб олган?\nОммабоп онлайн шутер – PlayerUnknown's Battlegrounds ўйинининг смартфонларга мўлжалланган PUBG Mobile талқини чиққанига икки йилдан сал ошиқроқ вақт бўлди. Шу муддат ичида у ишлаб чиқувчиларга нақ 3 миллиард АҚШ доллари миқдорида даромад келтирди!\nPUBG Mobile жорий йилнинг ўтган биринчи ярмидагина 1,3 миллиард долларлик фойда берган. Sensor Tower ҳисоботига кўра, у кўп фойдаланувчили мобил ўйинлар бозорида, шунингдек, Battle Royale жанри бўйича етакчилик қилмоқда.\nУшбу қизиқарли ўйинни дунё бўйлаб 734 миллион мартадан ошиқ юклаб олишган. Юклаб олишларнинг энг кўпи – 24 фоизи Ҳиндистон ҳиссасига тўғри келади. Хитой бу борада 16,7 фоизлик кўрсаткич билан иккинчи ўринда бўлса, учинчи ўринни 6,4 фоизлик улуш билан АҚШ эгаллаган.\nPUBG Mobile келтирган даромадларнинг ярмидан кўпи – 52 фоизи хитойлик геймерлардан тушган. Иккинчи ўринда АҚШлик мобил ўйин ишқибозлари турибди – 14 фоиз. Ушбу ўйинга сарфланган пулларнинг 3,6 фоизи эса японларга тўғри келади.


Жаҳон смартфонлар бозорида савдолар бўйича етакчи яна ўзгарди - Zamin.uz\nЖанубий Кореянинг Samsung гиганти февраль ойидаги смартфонлар савдоси бўйича яна етакчилик позициясини қайтариб олди, деб хабар беради Hi-Tech.Mail.ru.\nStrategy Analytics ҳисоботига кўра, компания 2020 йилнинг тўртинчи чорагида iPhone 12 сериялари бўйича биринчи ўринни эгаллаган Apple’ни ортда қолдирган.\nҲисоботда қайд этилишича, Samsung компанияси 2021 йилнинг февралида 24 миллион дона смартфон сотган бўлиб, бу бозордаги улушининг 23,1 фоизини ташкил этади. Apple эса 23 миллион дона қурилма сотган — бозордаги улуши 22,2 фоиз.\nЎтган ойда Xiaomi смартфонлар савдоси бўйича учинчи ўринни эгаллаган — бозордаги улуши 11,5 фоизни ташкил этган. Унинг ортидан Vivo ва Oppo компаниялари мос равишда 10,6 фоиз ва 8,5 фоиз кўрсаткичлар билан ўрин олган.\nЯнварь ойида Samsung жаҳон бозорида 15,6 фоиз улушга эга эди, Apple’да эса 25,4 фоиз бўлганди. Таққослаш учун, Samsung смартфонлар етказиб бериш бўйича ўтган йилга нисбатан 26 фоиз, 2019 йилнинг февралига қараганда эса 12 фоизга кўпроқ натижани қайд этган.\nЖанубий Корея гиганти январь ойида Galaxy S21 линейкаси доирасида Galaxy S сериясидаги флагман смартфонларини тақдим этган. Бу компанияга бозордаги улушини оширишга ёрдам берган. Шунингдек, АҚШ санкциялари таъсирида Huawei’нинг улушини қисқариши ҳам натижаларга таъсир кўрсатган бўлиши мумкин. “Замин” янгиликларини “Одноклассники”да кузатиб боринг\nЯнгиликлар » Технология » Жаҳон смартфонлар бозорида савдолар бўйича етакчи яна ўзгарди


Тошкентда қитъа чемпионати ўтказилади\nТошкентда қитъа чемпионати ўтказилади 24.05.2022 17:00\nЖорий йилнинг 15-25 июль кунлари пойтахтимизда оғир атлетика бўйича ўсмирлар ва ёшлар ўртасида қитъа чемпионати ўтказилади.\nКеча Осиё оғир атлетика федерацияси мазкур чемпионатда қитъа мамлакатларидан иштирок этадиган спортчилар тўғрисида тақдим этиладиган дастлабки талабномалар муддати якунланганлигини эълон қилди.\nТақдим этилган талабномаларга кўра, 25 та давлатдан 400 нафардан зиёд иштирокчи тўғрисидаги маълумотлар жамланган. Бунда ёшлар 250 нафарни, ўсмирлар 200 нафарга яқинни ташкил этган.\nЎзбекистон оғир атлетика федерацияси маълумотига биноан ушбу чемпионатда юртимиз терма жамоаси 40 нафардан зиёд спортчи билан қатнашиши бўйича ташкилий қўмитага тақдимнома киритган.\nШунингдек, кеча Осиё чемпионатини ўтказиш ташкилий қўмитаси мусобақа логотипини ҳам эълон қилди.


Турмуш ўртоғим лўлиларни кофир дейди\n20:21 / 14.08.2021 | Aziza | 845\nАссалому алайкум! Мен бераётган сволим ҳақида излаб кўрдим лекин тушунмовчилик бўлгани учун савол беришга тўғри келди. Бир неча кун аввал уйимизга бир тиланчи аёл келган эди. Кейин турмуш ўртоғим унга нисбатан салбий муносабатда бўлди ва булар мусулмонмас. тиланчиликни ўзларига касб қилиб олган. Мусулмон унақа бўлмйдику деди. Мен майли шунда ҳам мусулмонмас деманг дедим. Лекин барибир айтганида туриб олди. Яна турмуш ўртоғим диндаги радикал гуруҳларга нисбатан ҳам шундай муносабатда. Мусулмонни кофир деб ўлдирган одам қандай мусулмон бўлади дейди. Ҳалиги аёлнинг этиқоди ҳам номаʼлум, лекин ростдан ҳам оч қолганидн сўраб келганга ўхшамайди ҳамма лўлилар қатори. Шунга ўйланиб қолдим агар мусулмон бўлсачи, унда эрим диндан ажраб қолмайдими? Бирор илмли кишига боришликни маслаҳат берасиз аммо ундай кишини топа олмаймизда шунинг учун илтимос жавоб берсангиз? никоҳимизни қайтадан ўқитамизми? Лекин кофир сўзини ишлатмадию мусулмон эмас деди.\n– Ва алайкум ассалом! Модомики Аллоҳни, расулини ва динимиз иймонга шарт қилган нарсаларни инкор қилмас экан мусулмонмас дейиш мумкин эмас. Шунинг учун бу каби масаларда эҳтиёт бўлиш керак. Бирор ишни қилган кишини кофир бўлади дейиш билан аниқ бир кишига куфрни нисбат беришда фарқ бор. Шунинг учун мусулмон киши бошқа кишидан куфрга далолат қиладиган ишни кўрса ҳам уни куфрда айблашга шошилиш керак эмас. Балки ўша кишига бу иш нотўғри эканлигини тушунтириши керак. Агар инкор қилса, унда кофир бўлади. Лекин бу иш оддий мусулмоннинг иши эмас, балки шунга масъул бўлган қозиларнинг вазифаси ҳисобланади. Шундай экан мусулмон бошқа кишини кофир демайди. Сизнинг турмуш ўртоғингизни гаплари, мусулмоннинг иши эмас деган қабилда бўлиши керак. Шунинг учун ҳам кофир деган гапни айтмаганлар. Ана шундай ҳолат юз берса, бу гапни гапирган кишини адабини берилади. У киши диндан чиқиб қолмайди. Никоҳни қайта ўқитишга ҳожат йўқ. Валлоҳу аълам!\nМусулмонни кофир дейишнинг ҳукмини қуйидаги линкда берилган мақоладан билиб оласиз.\nНамозни бўлиб ўқиш ҳақида\nЮрак солдириш жоизми?\nМасжидга йиғилган пуллар\nҲаром пулни поклаш\nФитрни қайта бериш


ИИВ: Гулнора Каримованинг соғлиғи ёмонлашгани ҳақидаги гаплар асоссиз - Anhor\nAnhor Все посты ИИВ: Гулнора Каримованинг соғлиғи ёмонлашгани ҳақидаги гаплар асоссиз\nКолонияда қамоқ муддатини ўтаётган собиқ Ўзбекистон собиқ президентининг қизи Гулнора Каримованинг соғлиғи ёмонлашгани ҳақидаги гап-сўзлар – асоссиз. Бу ҳақда 12 ноябрь куни ўтказилган матбуот анжуманида ИИВ ҳуқуқбузарликлар профилактикаси бош бошқармаси бошлиғининг ўринбосари Умида Абдуллаева маълум қилди, деб ёзади «Фергана» Daryo нашрига таянган ҳолда.\n«Гулнора Каримова суд томонидан белгиланган жазо муддатини ўтамоқда», — таъкидлади у.\nСенат раиси Танзила Нарбаева ҳам собиқ президентнинг қизи касаллиги ва унинг гзёки ўз жонига қасд қилгани ҳақидаги маълумотни “миг-миш” деб айтган ҳолда ушбу масала бўйича фикр билдирди.\nҚайд этиб ўтамиз, Гулнора Каримова Тошкент вилоятининг Зангиота туманидаги 21-сонли умумий режимдаги колонияда жазо муддатини ўтамоқда. Суд Ислом Каримовнинг қизини жиноий тил бириктириш, таъмагирлик ва бошыа жиноятларни ташкиллаштириш айби билан 13 йил ва тўрт ойга озодликдан маҳрум қилишга ҳукм қилганди.\nШу йил октябрь ойида iman.k17 номли фойдаланувчи Instagram тармоғида (таъкидланишича, ушбу аккаунт Каримованинг қизи Иманга тегишли) Гулнора Каримовада ўпка яллиғланиши аниқлангани ва у колониянинг санитария қисмида ётганини маълум қилган. Шунингдек унга тиббий ёрдам кўрсатилмаётгани ва COVID-19 га тест ўтказишга рухсат беришмаётгани айтилади.\nАфғонистонда ИД жангарилари асирга олинди: улардан бир нечтаси Ўзбекистон фуқаролари


Неймар Мессини футбол тахтидан ағдара бошлади\n24 январь, 2017, 09:05\nБугун жаҳоннинг энг кучли футболчиси ҳақидаги саволга футбол мухлислари ва мутахассислар Лионель Месси ёки Криштиану Роналду деб жавоб беришга ўрганиб қолган. Дарҳақиқат, бу икки буюк футболчи қарийб ўн йилдан буён "Олтин тўп" ва дунёнинг энг кучли футболчиси мавқеи учун ўзаро рақобатлашиб келмоқда.\nҲозир "Гуанчжоу Эвергранд" жамоасини бошқараётган Бразилия терма жамоасининг собиқ бош мураббийи Луиз Фелипе Сколари тез орада Неймар жаҳон футболи қиролига айланишига ишонч билдирмоқда.\n- Криштиану Роналу ва Лионель Месси одатдагидек энг зўр футболчи номи учун ўзаро курашаверади, лекин тез орада Неймар ҳар иккисини футбол тахтидан ағдаради, - деди Луис Фелипе Сколари. - Ҳозир биз португалиялик ва аргентиналик футбол юлдузининг сўна бошлаётган фаолиятини ва Неймар даврининг бошланишига гувоҳ бўлмоқдамиз. Неймар мен билган футболчилар орасида энг зўри.\nШундай бўлса-да, Неймарнинг ўзи камтарлик юзасидан энг зўр футболчи Лионель Месси эканини таъкидлашдан чарчамайди. Бразилия терма жамоаси ҳужумчиси тўпурарлик борасида шахсий рекордларини ўрната бошладигани ҳақида ҳам хабар тарқатилган эди.


Маккажўхорини ўғитлаш / dehqon.uz\nМаккажўхори дон ва кўк поя учун экилади. Унга кузги дон экинлар, дуккакли-дон экинлар ва унинг ўзи яхши ўтмишдош ҳисобланади.\nСуғориладиган майдонларда беда ёки бошқа кўп йиллик ўтлардан кейин экилган маккажўхори юқори ҳосил беради.\nМаккажўхори тупроқнинг озиқ режимига ўта талабчан бўлиб, ғовак ва механикавий таркиби оғир бўлмаган тупроқларни хуш кўради. Тупроқ муҳити мўътадил ёки мўътадилга яқин бўлганда, яхши ўсиб-ривожланади. Илдиз тизимининг асосий қисми (таҳминан 60% и) тупроқнинг ҳайдалма қатламида тарқалади. Озиқ моддаларни бутун ўсув даври мобайнида (дони думбул бўлгунча) талаб қилади. Айниқса, султон чиқаргандан то гуллашгача бўлган қисқа давр орасида озиқ моддаларни тез ва кўп ўзлаштиради (1-жадвал).\n1-жадвал. Маккажўхорининг қуруқ модда ва озиқ моддалар тўплаш динамикаси, максималга нисбатан %\n4—5 чин барг\n9—10 чин барг\nДумбул (мум) пишиш\nСут пишиш даврига келиб 90% озиқ модда ва 80% қуруқ модда тўпланади. Озиқ моддаларнинг энг кўп жамғарилиши мум пишиш даврига тўғри келади. Маккажўхори 10 ц дон ва шунга мувофиқ келадиган оралиқ маҳсулотлар билан тупроқдан 34 кг азот, 12 кг фосфор ва 37 кг калийни, 10 ц кўк поя билан эса 25 кг азот, 12 кг фосфор ва 45 кг калийни олиб чиқиб кетади.\nМаккажўхори маҳаллий ўғитларга жуда талабчан. Шу сабабдан уни ферма олди алмашлаб экиш экинлари қаторига киритиш яхши самара беради. Суғориладиган деҳқончилик шароитларида намлик меъёрида бўлса, азотли ўғитларнинг асосий қисми тупроқларни экишга ҳозирлаш пайтида берилади. Фосфорли ва калийли ўғитлар эса кузги шудгор остига киритилади. Тупроқда калий етишмаган ҳолларда маккажўхори ётиб қолади.\nМаккажўхори ниҳоллари тупроқ эритмасининг концентрациясига ўта сезгир бўлганлиги сабабли экиш билан гектарига 5—10 кг Р2О5 уруғдан 3—5 см узоқлик ва 2—3 см пастга киритилади.\nНамлиги яхши бўлган суғориладиган ерларда маккажўхорини қўшимча озиқлантириш муҳим ўрин тутади. Ўсув даврида маккажўхори ниҳоллари гектарига 20—30 кг Р2О5 билан 1—2 марта озиқлантирилади. Ниҳолларга тўла меъёрдаги ўғитларни экин қатор ораларини биринчи бор ишлаш даврида бериш ғоят самарали тадбирдир. Озиқлантириш учун гўнг шалтоғи (3—5 т/га) ёки парранда ахлати (3—5 ц/га) дан ҳам фойдаланиш мумкин. Маккажўхори рўвак чиқаришига яқин фосфорли-калийли ўғитлар билан икки марта озиқлантирилади. Ниҳоллар суст ривожланаётган пайкалларга иккинчи озиқлантиришда ўғитлар тўла таркибда (NPK) берилади.


«Челси» ёзда сотиб оладиган футболчилари » Ўзбекистон янгиликлари – Zamin.uz\n«Челси» ёзда сотиб оладиган футболчилари\n“Челси” янги бош мураббийи Антонио Конте ёзги трансфер вақтида ўз сафига бир қатор футболчиларни жалб қилишни режалаштирган. Қуйида шундай чарм тўп усталари тўғрисида сўз юритамиз.\nРажа Наингголан (“Рома”)\n“Челси” ёзги трансфер вақтида ўз таркибини бир қатор футболчиларни жалб қилишни режалаштирган. Хусусан “Рома”дан таянч ярим ҳимоячи Ража Наингголан ҳам харид қилишни истамоқда. Наингголан орқали Конте ярим ҳимоя марказини янада кучайтириш ва ҳужумларни бошлашда ушбу чарм тўп устаси хизматидан фойдаланишни режасига киритган. Яқин орада “аристократлар” Наингголан масаласида таклиф билан чиқмоқчи.\nГонсало Игуаин (“Наполи”)\nКонте рўйхатидан Игуаин ҳам ўрин олган. Ўтган мавсумда неаполиклар сафида қатор голлар киритиб, яна грандларни талвасага солган Игуаин “Челси” қизиқишлари доирасига тушиб қолди. Инглиз клуби Игуаин трансферини 74 миллион евро эвазига сотиб олиши мумкин. Кўрамиз, трансфер амалга ошадимикан.\nЖон Стоунз (“Эвертон”)\n“Эвертон” жамоаси ҳимоячиси “Челси”нинг қизиқишларида ҳамон турибди. Бироқ “ирислар” раҳбарияти осонликча Стоунзни сотмаяпти. “Челси” ёзда яна бир маротаба ҳимоячи борасида таклиф билан чиқиб, харид қилишни истамоқда. Ҳозирда Жон Стоунзни 20 миллион фунт стерлинг эвазига харид қилишга тайёр.\nРомеу Лукаку (“Эвертон”)\nБир пайтлар “Челси”да ортиқчалик қилган ҳужумчи яна Лондонга қайтиши эҳтимоли бор. Лукаку Антонио Контени қизиқишлари доирасига тушган. Бироқ бу трансферни амалга ошмаслиги ҳам мумкин. Чунки Лукаку “Эвертон”ни тарк этиши аниқ. Бельгиялик ҳужумчи Чемпионлар лигасида иштирок этадиган жамоаларнинг бирида ўйнаш истагини билдирган. Афсуски, келгуси мавсумда “Челси” ЕЧЛда иштирок этмаслигини инобатга олсак, унинг “Челси”га ўтиши қийинга ўхшмоқда.\n07:38 Конте «Челси»да қолиши шартини маълум қилди\n20:06 «Агар жамоага гол керак бўлса, уни сотиб олиш керак». Гвардиола ёзда антиқа трансфер амалга оширмоқчи\n07:47 Ҳигуаин ва Алвеш "Ювентус"ни ЕЧЛ финалига яқинлаштирди\n21:39 "Реал" ва "Челси" суперфутболчиларни алмаштиради\n17:58 Антонио Конте: Биз плей-оффдамиз, лекин бу хеч нарсани ҳал қилмайди


Ходимга 2016 йил 1 декабрдан 2017 йил 1 декабргача бўлган давр учун 2017 йил 16 январдан 11 февралгача 24 кундан иборат меҳнат таътили берилди. Мазкур ходимга жамоа шартномасига кўра йиллик 24 кундан иборат меҳнат таътили назарда тутилган. 2017 йил 4 мартдан ходим билан тузилган меҳнат шартномаси бекор қилинди. Бу вақтга келиб 2017 йил февраль ойи учун ҳисобланган иш ҳақи ходимга тўлиқ тўлаб берилганди. Ходимнинг оклади 1 200 000 сўмни ташкил этади.\n1.Ҳа, меҳнат шартномаси бекор қилинишига сабаб бўлган ҳолат ортиқча тўланган меҳнат таътили суммасини ундириш ёки ундирилмаслигига таъсир қилади.\nАгар ходим меҳнат таътилидан олдиндан фойдаланган бўлсаю, аммо меҳнат йили тугамасдан ишдан бўшаса, у иш берувчига таътилнинг ишланмаган даврга тегишли кунлари учун таътил суммасини қайтариши керак (МКнинг 164-моддаси 2-қисми 4-банди).\nАммо ана шу ишланмаган кунлар учун тўланган меҳнат таътили учун ҳақ меҳнат шартномаси қуйидаги сабабларга кўра бекор қилинганда ундирилмайди:\n- ходим янги меҳнат шартлари асосида ишлашни давом эттиришни рад этганлиги сабабли ( МКнинг 89-моддаси 4-қисми);\n- технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги (МКнинг 100-модда иккинчи қисмининг 1-банди) сабабли;\n- ходимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқлиги сабабли (МКнинг 100-модда иккинчи қисмининг 2-банди);\n- шу ишни илгари бажариб келган ходим ишга қайта тикланиши сабабли (МКнинг 106-модданинг 2-банди);\n- ходим ҳарбий ёки муқобил хизматга чақирилган тақдирда (МКнинг106-моддасининг 1-банди);\n- ўқишга кирганлиги ёки пенсияга чиққанлиги муносабати билан бекор қилинганда (МКнинг 164-моддаси 2-қисми 4-банди).\n2.Меҳнат шартномасини бекор қилишда ходимга ишланмаган вақт учун тақдим этилган меҳнат таътили суммаси ортиқча берилган таътил кунларига мос равишда аниқланади. Бунда ўртача иш ҳақи қайта ҳисоб – китоб қилинмайди.\nИшланган вақтга мутаносиб равишда ҳисоблаб чиқарилган таътил муддати, ҳар бир тўлиқ таътил миқдорини ўн иккига бўлиб, сўнг тўлиқ ишланган ойлар сонига кўпайтириш йўли билан аниқланади. Бунда ўн беш тақвимий кунга тенг ва ундан кўп бўлган кунлар бир ой деб яхлитланади, ўн беш тақвимий кундан ками эса чиқариб ташланади (МКнинг 141 – моддаси).\nСизнинг ҳолатингизда ходимга 2016 йил 1 декабрдан 2017 йил 1 декабргача бўлган давр учун 24 кундан иборат меҳнат таътили берилган. Ушбу ҳолатда 2016 йил декабрь, 2017 йил январь ва февраль ойларида ишлаган кунлари 15 тақвим кунидан кам бўлмаганлиги учун шу 3 ойга 6 кун (24 таътил куни / 12 ой х 3 ишланган ой) меҳнат таътили берилиши керак бўлган давр, қолган 9 ой учун берилган 18 кунлик (24 / 12 х 9) меҳнат таътили ишланмаган даврга тегишли кунларидир.\n3.Ишланмаган давр учун тўланган меҳнат таътили суммасини корхона МКнинг 164-моддасига мувофиқ ундиришга ҳақли (сиз келтирган мисолда бу 18 кун учун тўланган суммани ташкил этади).\nАгар ходимга бошқа ҳисобланадиган иш ҳақи бўлмаса иш берувчи ишланмаган давр учун меҳнат таътили берилиши муносабати билан етган моддий зарарни ходимнинг ўзига ихтиёрий равишда қоплашни таклиф этиши лозим. Ходим зарарни қоплашга рози бўлмаса судга мурожаат қилишга ҳақлисиз.\nБухгалтерия ҳисобида ходимга ортиқча тўланган ва ундирилиши керак бўлган суммани аниқлаш ҳамда ҳисобда акс эттириш учун сторно проводкалар бериш керак бўлади. Сторно проводкалар қандай берилишини қуйидаги мисолда акс эттирилган.\nМисол. Ходимга 2016 йил 1 декабрдан 2017 йил 1 декабргача бўлган давр учун 2017 йил 16 январдан 11 февралгача 24 кундан иборат меҳнат таътили берилди. 2017 йил 4 мартдан ходим билан тузилган меҳнат шартномаси бекор қилинди.\nХодимнинг ўртача ойлик иш ҳақи 1 200 000 сўмни ташкил этиб, январь ойи учун унга 514 286 сўм иш ҳақи ва 1 133 858 сўм таътил пули жами 1 648 144 сўм ҳисобланди. Ушбу суммадан 2017 йил январь учун белгиланган шкала бўйича 206 832 сўм ЖШДС ва 131 851,50 сўм суғурта бадаллари ушлаб қолинди.\nИшдан бўшаётганда ходим фойдаланилган 24 кунлик меҳнат таътилидан 18 кунлик таътил учун олинган тўловни иш берувчига қайтариши лозим. Бунда ходимга ҳисобланган 1 кунлик таътил суммаси 47 244,10 (1 200 000 / 25.4) сўмга тенг. 18 кунлик таътил учун ходимга 850 393,8 (18 х 47 244) сўм ҳисобланган.\nУшбу сумма ходимга январь ойида тўланган жами даромаддан чегирилса, ходимнинг январда солиққа тортиладиган даромади 797 750 (1 648 144 – 850 394) сўм, унга ҳисобланадиган ЖШДС суммаси 53 241,3 сўмга, суғурта бадаллари эса 63 820 (797 750 х 8%) сўмга тенг бўлади.\nТўланган ва қайта ҳисоб – китоб натижасида тўланиши лозим бўлган ЖШДС ва суғурта бадаллари ўртасидаги фарқни қопланиши лозим бўлган меҳнат таътилидан айирмаси – ходим корхонага қайтариши лозим бўлган суммани беради.\nЯни, ЖШДС суммаси минус 153 590,6 (206 832 - 53 241,3) сўмга, суғурта бадаллари минус 68 031,5 (131 851,50 - 63 820) сўмга тенг. Демак, ходим корхонага қоплаши лозим бўлган сумма 628 772 (850 394 – 153590,6 – 68 031,5) сўмга тенг бўлади.\nСторно проводкалари қизил ёзув билан худди ҳисобланган ойлик ва ундан ушлаб қолинган суммаларга берилган ўтказмалар асосида, суммалар эса минус белгиси билан акс эттирилади:\nҚопланиши лозим бўлган меҳнат таътили суммаси акс эттирилмоқда\nХаражатларни ҳисобга олувчи счетлар\n6710 “Меҳнат ҳақи бўйича ходим билан ҳисоблашишлар”\n- 850 394\nБюджетга тўланиши керак бўлган ЖШДС суммасини камайтирилишини акс эттириш\n6410 “Бюджетга тўловлар бўйича қарз (турлари бўйича)”\n- 153 590,6\nБюджетга тўланиши керак бўлган суғурта бадаллари суммасини камайтирилишини акс эттириш\n6510 “Суғурта бўйича тўловлар”\n- 68 031,5\nХодим корхона кассасига нақд (ёки пластик картаси воситасида ҳисобрақамга) қайтарган сумма\n5010 “Миллий валютадаги пул маблағлари”\n- 628 772


Хитой компанияси ходимларини бир кунда 10 минг қадам босишга мажбур қилмоқда - Дунё - PressNews.uz\nБош Саҳифа / Дунё / Хитой компанияси ходимларини бир кунда 10 минг қадам босишга мажбур қилмоқда\nХитой компанияси ходимларини бир кунда 10 минг қадам босишга мажбур қилмоқда\nҚўшилди: 20 январ 2017 18:00\nНоми маълум қилинмаётган Хитой компанияси вакиллари ОАВнинг диққат марказига тушишди, улар ходимларини кунига 10 минг қадам босишга мажбур қилишмоқда. Ушбу меъёрни бажармаган ходим бошқа оғирроқ спорт машқларини бажаришга мажбур қилинади. Кўпларга иш берувчининг ушбу талаби ёқмайди.\nКомпания ишчиларидан бири сухбатдан ўтаётганда унинг шартномасига 10 минг қадам босиш талаби қўйилганлигидан норозилигини айтиб ўтди, бу эса 8 километрни босиб ўтди дегани. Масофа босиб ўтилганлиги ишга кираётган чоғда берилган қадам ўлчагичлар ёрдамида назорат қилинади.\nХитойликнинг сўзларига кўра, шундан буён у ишхонага пиёда йўл босиб ўтмоқда. Унинг ҳамкасблари эса тушликда овқат ейишни ўрнига кўчага сайрга чиқишади.\nФирма вакиллари ходимларининг саломатлигидан ташвишланганликлари учун ушбу талабни қўйишаётганлигини маълум қилишди.\n“Бизнинг ходимлар асосан компьютер олдида ўтириб ишлашади. Ўтроқ ишда ишлайдиган одамлар кўпроқ касал бўлиши аллақачон исботланган факт. Биз ходимларимизни саломат ва фаол бўлишларини истаймиз”, — дейди компания ходими.


Жаннатда бир кун | Muslimaat.uz\nМанзилингиз:Муслимаат»Муслима»Жаннатда бир кун\nBy Muslimaat on\t Yanvar 5, 2018 Муслима\nЖаннатда бир кун\nМуслима синглим, сизга жаннатни таърифлаб берайми?!\nЖаннатни Аллоҳ Ўзи суйган бандаларига қароргоҳ қилган, уни Ўз раҳмати ва ризолиги билан тўлдирган, ундаги неъматларни улуғ, мулкини эса буюк деб таъриф этган. Агар жаннатнинг ери ҳақида сўрасангиз, билингки, у миск ва заъфарондир. Шифти эса – Раҳмоннинг арши. Ундаги биноларнинг ғишти олтину кумушлардан, еридаги тошлари маржону ёқутлардандир. Жаннатдаги дарахтнинг танаси бу дунёдаги каби ёғочдан эмас, балки соф тиллодан, мевалари эса асалдан-да тотли.\nМуслима синглим, жаннат башорати берилган аёлларни биласизми? Мен бугун сизга улардан бирини танитмоқчиман.\nМўминлар онаси – Хадийжа бинти Хувайлид. Уларни, албатта, барчамиз яхши таниймиз. Хадийжа онамизнинг Расулуллоҳ соллаллоҳу алайҳи васаллам ҳаётларида юксак ўринлари бор. Улар ўз замоналаридаги аёлларнинг энг яхшиси бўлганлар. Набий соллаллоҳу алайҳи васаллам бу онамизга қайта-қайта жаннат башоратини берганлар.\n«Жаброил алайҳиссалом Набий соллаллоҳу алайҳи васалламга келиб: «Эй Аллоҳнинг Расули, Хадийжа сизга бир идишда нонхуруш [ёки таом, ёки шарбат] олиб келяпти. Олдингизга келганида, унга Роббининг ва менинг номимдан салом айтинг ҳамда жаннатда ичида ғавғо ҳам, чарчоқ ҳам бўлмаган, ғовак дурдан бўлган бир уйнинг башоратини беринг», – деди».\n«Набий соллаллоҳу алайҳи васаллам менга уйланмасларидан олдин вафот этган Хадийжадан рашк қилганчалик у зотни бирорта аёлларидан рашк қилмаганман, чунки мен у зотнинг уни (кўп) эслаганларини эшитар эдим. Аллоҳ у зотга (Хадийжага) жаннатда ғовак дурдан бўлган бир уйнинг башоратини беришни амр қилган. У зот қўй сўяр, ўшандан етганича унинг дугоналарига ҳадя қилар эдилар».\nРасулуллоҳ соллаллоҳу алайҳи васаллам: «Бу дунёда худди ғарибдек ёки ўткинчи йўловчидек бўл», – деганлар.\nЖаннат илк манзилгоҳимиз бўлганини унутмаслигимиз лозим!\nJannatda bir kun\nYanvar 30, 2019 0\n«Қуръонни иккимиз учун ҳам ёд олдим»


Олхўри мураббосидан «пай» - меҳмон келса...\nДобавлено: 08.10.2016, 12:13\nЗарур масаллиқлар: хамирига: 200 граммдан ун ва юмшоқ творог, 125 гр. сариёғ, 1-3 ош қошиқ муздек сув, 1 ош қошиқ шакар, туз; ичига солишга: 500 гр. олхўри мураббоси, 100 гр. шоколад, 3 ош қошиқ шакар, 2 чой қошиқ долчин; юзига суртиш учун: тухум сариғи ёки қаймоқ.\nТайёрланиши: 1. Сариёғни тўртбурчак шаклда тўғраб, музхонага 10-15 дақиқага қўйинг.\n2. Унни туз, шакар билан аралаштириб, творог қўшинг. Сўнгра сариёғ бўлакларини солиб, қўлингиз билан аралаштиринг-да, муздек сувни қўшинг. Агар зарурат бўлса ун ҳам. Хамир юмшоқ бўлиши керак.\n3. Хамирни иккита катта-кичик зувалага ажратинг. Сўнгра целлофан пакетга ўраб, ярим соатга музлаткичга қўйинг.\n4. Олхўри мураббосидан меваларни ажратиб, майдалаб тўғранг-да, шоколад бўлаклари, шакар ва долчинни қўшинг.\n5. Хамирнинг катта бўлагини айлана шаклида ёйинг. Ёғланган қолипга жойлаштириб, атрофини кўтариб чиқинг. Олхўрили аралашмани солинг.\n6. Иккинчи зувала хамирни юпқароқ қилиб ёйинг. Эни 3-4 см.лик тасмалар кесиб олинг. Ва пирог юзини хамирли тасмалар билан ёпинг. Сўнгра тухум сариғи ёки қаймоқ суртинг-да, 35-45 дақиқага 200 даражада қиздирилган газ печига қўйинг. Пишгач, оловни ўчириб, яна ўн дақиқа газ печида қолдиринг.


ЎзА - Болаларни эмлаш пулликми?!\nУшбу савол ҳозирги кунда мамлакатимиз аҳолиси ўртасида учраб турадиган энг долзарб саволлардан бири ҳисобланади. Болаларда фақат “Гепатит А” (халқ тилида “сариқ касаллиги”) дан ташқари барча касалликларга қарши эмлаш мутлақо бепул, хавфсиз ва қулай.\nҚайд этиш керакки, ҳанузгача аҳоли орасида эмлаш масаласида турли хил салбий қарашларнинг мавжудлиги мазкур жараённи ОАВда кенгроқ ёритилиши ва шу орқали масала юзасидан аҳоли хабардорлигини оширишни тақозо этмоқда.\nНаманган шаҳридаги “Сайҳун” меҳмонхонаси конференциялар зали ушбу масалани муҳокама қилишда вилоят журналистлари ва блогерлари учун давра маркази бўлди. ЮНИСЕФнинг Ўзбекистондаги ваколатхонаси ва Республика Журналистларни қайта тайёрлаш маркази ҳамкорлигида ташкил этилган “Болалар соғлиги, хусусан, иммунизация масалаларини ОАВда ёритиш” мавзусидаги семинар-тренинг долзарблиги билан муҳим аҳамият касб этди.\nСоҳа мутахассиси Наргис Қосимова ўзининг назарий ва амалий машғулотлари орқали тренинг жараёнида масала моҳиятни очиб беришга эришди. Вакцинация ва унинг бола соғлигига ижобий таъсири, теле-радио, матбуот ва интернетда болаларни эмлаш мавзусини ёритишнинг замонавий усуллари, кичик фарзандларимиз саломатлиги бўйича ОАВда эълон қилинган ва ижтимоий тармоқларда тарқалган материаллардаги стереотипларни аниқлаш ва уларни бузиш, медиамайдондаги сохта хабарларни аниқлаш ва текшириш борасидаги билим ва салоҳиятимизни юксалтириш зарурлигини алоҳида қайд этди.\nТаъкидланганидек, карантин ва ўта хавфли юқумли хасталиклар, полиомиелит, дифтерия, қоқшол касалликлари қатор йиллар мобайнида қайд этилмади.\nШу ўринда бир янгилик, тренингга таклиф этилган шифокор-мутахассис, вилоят ДСЭНМ масъул ходими Шерзод Латифжонов эмлаш йиллар оралиғига энди 9 ёш ҳам киритилаётганини билдирди, яъни эмлаш тақвимига яна бир ёш тоифаси жорий этилади.\nТашкил этилаётган мазкур лойиҳа доирасидаги турли тадбирлар журналистлар ва тиббиёт муассасалари ўртасидаги ҳамкорликни кучайтиради. Фуқароларда тиббий маданият ошишига туртки бўлиб хизмат қилади.\nТренинг доирасида иштирокчилар гуруҳларга бўлинган ҳолда ўзлаштирган билим ва кўникмаларини мустаҳкамлаб, савол-жавоб ҳамда баҳс-мунозара шаклида ўз таклиф-мулоҳазалари билан ўртоқлашдилар, медиарежаларини тузиб олдилар.\nХулосалар, муҳокамалар ва тавсиялар Давлат санитария-эпидемиология марказининг вилоят бўлимида давом этди. Ташкил этилган семинар-тренинг доирасида қатнашчилари бу ердаги Республикада иккинчи ўринда турувчи вакцина сақлаш омбори билан яқиндан танишдилар.


ТВ ва радиодаги реклама кўпайиши мумкин | NORMA.UZ\nҚҲТБТ порталида янги таҳрирдаги «Реклама тўғрисида»ги Қонун лойиҳаси жойлаштирилган.\nИшлаб чиқувчилар – Монополияга қарши курашиш қўмитаси Олий Мажлис ҳузуридаги Қонунчилик муаммолари ва парламент тадқиқотлари институти билан биргаликда – ҳужжатда фойдаланиладиган тушунчалар аппаратини сезиларли даражада кенгайтиришни таклиф этмоқдалар. Дастлаб маъноси очиб берилган атамалар орасида янги тушунчалар бор – «лозим даражада бўлмаган реклама», «ахлоқсиз реклама», «реклама акцияси», «видеоплашка» ва ҳ.к.\nРеклама тарқатишга қўйиладиган талаблар қисмидаги айрим жиҳатлар ҳам ўзгаради. Бу, масалан, уни идентификация қилишга тааллуқли. Босма нашрлар ва интернетдаги, шу жумладан ижтимоий тармоқлардаги рекламани ажратиб кўрсатиш («Реклама» белгисини қўйиш) мажбурий бўлади. Реклама кино ёки телекўрсатувларда жойлаштирилса (productplacement), бошида ёки охирида бу ҳақда кўрсатиш зарур бўлади. Ҳомийлар ва ҳамкорлар иштирокидаги материалларда «Дастур ҳомийси» ва «Дастур ҳамкори» сўзлари қайд этилиши шарт. Бундай сўзлар хронометражи телеканалларда кўпи билан 5 сония ва радиоканалларда 20 сония вақт олиши керак.\nтеле-, радио-, видео-, кинохроникал дастурлардаги рекламанинг умумий давомийлигини бир соат ичида эфир вақтининг 10%идан 15%игача, яъни соатига 6 дақиқадан 9 дақиқагача ёки 1,5 баравар ошириш таклиф қилинмоқда. «Реклама паузаларининг» ўзи ҳам кўпайиши мумкин – уларни ҳар 15 дақиқада (ҳозир – 45 дақиқа) кўрсатишга рухсат берилади. Бироқ битта реклама блокининг максимал давомийлиги белгиланади – 4 дақиқадан ортиқ эмас. Бундан ташқари, битта блокда биргина реклама ролигини такрорлаш тақиқланади, бироқ биргина маҳсулотни реклама қилувчи бир неча хил ролик намойиш этишга йўл қўйилади;\nАйрим турдаги товарларни реклама қилиш хусусиятларига тузатиш киритилади. Мисол учун, сайтда фойдаланувчиларнинг ёши олдиндан идентификацияланадиган бўлса, «20+» ёш чеклови билан айни пайтда тўлиқ тақиқланган алкоголли ичимликлар рекламасига Интернетда рухсат бериш режалаштирилмоқда. Ўзимизда ишлаб чиқарилган вино маҳсулотлари ва пиво намуналарини кўргазма-савдоларда, улар сотиладиган турғун савдо шохобчаларининг ичида бепул тарқатиш, шунингдек хорижий давлатларнинг Ўзбекистонда кўрсатиладиган телеканаллари реклама блокларида намойиш этиш орқали уларни реклама қилиш мумкин бўлади.\nҚонун лойиҳасига оид ўз фикр-мулоҳазаларингиз ва таклифларингизни муҳокама саҳифасида қолдиришингиз (25 июнгача) ёки бевосита Монополияга қарши курашиш қўмитасига йўллашингиз мумкин: Тошкент ш., Лабзак кўч., 3 (тел: 71 207-47-00), электрон почта: antimon_zpp@umail.uz.


17 январ 2021, Тошкент вақти: 02:59\nБароқ қошларига оқ оралаган ёши элликлардаги киши Аросат қишлоғи чойхонаси ҳужраси эшигини тортиб, этиклардан илашган лой қотиб қолган остонани ҳатлади.\nЭшик очилиши биланоқ димоққа урилган тамакию ароқ, пиёзу турп, кир сочиғу чанг, пайтава-пайпоқнинг қўй ёғи ҳидига омухта қўланса ҳидидан остонани хатлаган киши бурун жийирмади.\nБароққош бароқ қошларини чимириб, остона хатлаётган сонияда ҳужрадаги сўри тўрисида ўтирган одам шанғи овоз билан пойгакда этигини қўлантаёқ кияётган жиккаккина кишига гап уқтираётган эди:\n- Эй, Обид, газакка колбасанинг ҳалолидан ол, тузукми? Устига ҳалол, деб ёзиб қўйган бўлади. Ўқиёлмасанг, сотувчига айт. Анавундан бир шиша олиб тур, керак бўлса, кейин яна зинғиллаб бориб келоврасан...\nШанғининг гапи тугаб-тугамай, Обид Бароққошга қўл узатган-кўришган бўлдию ўқ ургандай чиқди-кетди.\n- Ҳа, келдингми, Аванс ҳожи...\nБароққош жавоб қилди: “Омонмисан, Қўрс?”\nАванс ҳожи сўрига чиқиб, Қўрснинг ёнига чўкди, қўл очиб, дуо қилди. Қўрс телефон ушлаб турган икки қўлидан бирини жағига тегизиб қўйди - дуога қўшилган бўлди.\n- Қалайсан, Аваз?\nҚўрснинг саволи оҳангидан у чиндан ҳам Авазнинг аҳволи қандай эканлигига қизиқаяпти, деб бўлмасди. Киши бу оҳангдаги саволни ойна олдида соқол олаётиб, ўз аксига ҳам бериши мумкин.\n- Анув иш нима бўлаяпти?\nМана бу энди анчайин конкрет савол: қачонгача сени Аванс ҳожи деймиз, қачон Аваз ҳожига айланасан, навбатинг 5 йилдан бери келмайди, келаси йилги рўйхатга кирибсанми, деган бир арава саволни Қўрс битта жумлага жойлади:\n- Кеча бориб келдим идорага, ваъда беришдию, - деган бўлди Аваз.\n- Тримай кишеню ширше! - деб қўйди Қўрс.\nҲарбийни хохоллар юртида ўтаган Қўрснинг шунақа хохолчаю ўрисча гаплари кўп эди. Маъносини ўзи тушунтирмас, болалик ўртоқлари-улфатлари эса, сўрамас, нима демоқчилигини у айтган нотаниш гап-сўзнинг оҳангидан тушуниб олаверардилар.\nҚўрс бу гал “Хомтама бўлма”, деди гўё - Тримай кишеню ширше!\nАванс ҳожи Қўрснинг хохолча луқмаси маъносини ўзича тушунишгa уриниб тураркан, уккикўз, пакана Обид бир қўлида шиша, иккинчи қўлида колбасаю иккита нон билан; ёнида озғин, найнов киши билан кириб келди.\n- Кел, Чўт, - деди Қўрс, - чиқ бу ёққа, ўтир.\nЧўт сўрига чиқиб, узун-қотма гавдасини икки жойидан букди-да, Қўрснинг бу ёнига жойланди.\nДуо қилган бўлдилар.\nОбид опкелган нарсаларини дастурхонга тузай бошлади.\n- Ножўя себе?! - деворди Қўрс қўлида ўйнаб ўтиргани телефонидан кўз узмай, қўшни вилоятда қуёш электростанцияси қуришибди.\n- Яхши, - деб қўйди Обид катта-кичик учта учуқ пиёлага ароқ қуяркан.\nҚўрс бирпас жим бўпқолди – телефоннинг "ичига тушиб кетди".\n- Ножўя себе, а чо так дорого?! Ножўя нужна такая дорогая станция?\nАванс ҳожи биладики, Қўрс ўрисчага ўтдими, демак, гап жиддий.\n- Каттайканми, нечипулга қуришибди? - боядан бери бир сўз айтмаган Чўт қўшилди гапга.\n- 700 минг кўкига қурилган станцияни тўки 14 оилага етаркан, холос, - деди ўзбекчага қайтган Қўрс.\n- Таак, битта оилада ўртача 5 киши. 1 оилага станциянинг 50 минг доллари тўғри кепти. 30 миллион киши - 6 миллион оила, - дер экан, Чўтнинг дами ичига тушиб кетди. Ўзича пичирлаб бир нарсалар деган бўлди. Ҳисоби чиқмади шекилли, “Чўрт”, дедию бошқаларга қарамай, битта пиёладаги ароқни даст кўтариб, ўрадай оғзига қуйвордию ароқ кириб кетган тешикдан “ҳуфф”, деб дам чиқариб, кетидан деди:\n- 300 миллиард. Долларда. Бутун мамлакатга қуёш станциялари тўкини етказишга шунча пул керак бўларкан...\n- Ножўя себе?! - яна ўрисчага ўтди Қўрс. Чўтнинг бирпасда шунча пулнинг ҳисобини чиқариб қўйганиданми ё пулнинг катталигиданми, ҳар қалай ҳайратини қаерга сиғдиришни билмай қолди: ти смотри, во дают а...\nЧўт яна жимиб кетди – Аванс ҳожи унга разм солиб ўтираркан, мийиғида кулиб қўйди: митириғи мит этмайдия бу Чўтнинг, гўё бу дунёнинг ҳисоб-китобини чиқариб бериш учунгина келган оламга. Ўзи айтган рақамнинг катталигигаям ҳайрон бўлмади. Йўлидан бир сумка доллар чиқиб қолсаям, санаб, тахлаб, устига неча пуллигини ёзиб қўйиб, кетаверса керак.\n- Ҳалол бўларканми унақа станцияни тўкида пишган овқат? - сўради Обид Аванс ҳожидан бўшаб қолган учта пиёлага ароқ қуйиб, колбасанинг “...лол” қисмини кесаркан. Колбасанинг “Ҳа..”гача бўлаги газакка ейилиб бўлган эди.\nҚўрс Обидга ер остидан қараб, мийиғида кулиб қўйди.\n- Буни билмадиму лекин қуёш нурида исиган сув ҳаромлигини биламан, - деди Аванс ҳожи ва жойидан бироз қўзғалиб, қаддини ростлаброқ ўтириб олди.\n- Ножўя себе?! - бу гал Қўрс дилига келган бу исён-саволни тилига чиқармади. Диний масалада у Аванс ҳожи билан тортишишдан бироз ҳайиқарди.\nЛекин Қўрсда бор андиша Обидда йўқ, шунинг учун у тишлар тўкилиб битган оғзида бир кесим колбасани кавшай-кавшай Аванс ҳожидан сўради:\n- Сен қаердан биласан?\n- Шайх Муҳаммад Муҳаммаднинг сайтида ўтган йили ўқиганман. Шайх ҳазратлари шу мазмундаги саволга "Қуёшда исиган сув билан таҳорат ва ғусл қилиш макруҳ", деб жавоб берганлар.\n- Ҳужжат келтирганми шайхинг?\nОбиднинг бу саволидан энди тошдай беун ўтирган Чўт ҳам бир қўзғалиб қўйди.\n- Йўқ, - деди Аванс ҳожи. Жавобидан ўзининг кўнгли тўлмади, шекилли, қўшиб қўйди:\n- Шайх ҳазратларининг ўзлари ҳужжатлар!\n- Унда википедиядаги гап нима бўлади? - Чўтнинг қўзғалиши бесабаб эмас эканлиги шу саволидан билиниб қолди.\nҚўрс учун янгилик бўлди Чўтдан википедия, деган сўзни эшитиш:\n- Ну, ну, нима депти википедиянг?\n- "Қуёш нури ҳар қандай кир сувни тозалайди, дезинфекция қилади", деган.\nАванс ҳожи бўш келса, ютқизиб қўйиши мумкинлигини ҳис қилди. Ютқизиқ нафақат унинг, балки шайх ҳазратларининг ҳам ютқизиғи бўлади-я! Ана, Обид ҳам лабларини чўччайтира бошлади: ҳозир бир нарса деворадигандай бўлиб ўтирибди.\n- Эй, сен Чўт тоза билан ҳалолни адаштирма, бу иккаласи бошқа-бошқа нарсалар, агар билсанг...\nШундай қилиб, Аросатда туғилган, болаликдан "битта кўрпада тепишиб" ўсган, битта синфда ўқиб, бир-бировини уйлантирган, ўғиллари Россиядан жўнатадиган пулнинг бир қисмини чой пулига майдалаб, баҳорни ёзга, кузни қишга улаб вақт ўтказаётган, бир-бировига суяниб қолган тўрт улфатга бугунги оқшом баҳсига етарли мавзу, Обиднинг эса гузардаги дўконга яна бир марта чиқиб келишига баҳона топилди...\nАванс ҳожи чойхонадан қайтиб келаётиб, бутун Аросатда яна чироқ йўқлигини билган бўлса-да, уйга кириб, беихтиёр ёқиб кўрди. Ёнмади. Шамни доимги жойидан қийналмай топди. Ёқди. Қўлида шам билан даҳлиздан катта уйга мўралади: хотини гумбаздай қорнини қаппайтириб, хурракни вадаванг қўйиб, ухлаб ётибди.\nҒийқиллатмасликка қанчалик тиришмасин, эшикни ёпаётувди, овоз чиқди. Кейин ичкарида бир нарса “тўп” этди – хотини ёнбошига ағдарилган бўлса керак. Уч-тўрт кесим колбасаю бир-икки бурда нондан бошқа ҳеч нарса емагани учун очиққан Ҳожи овқат емоқчи бўлди. Қараса, ўти ўчиб қолаёзган печка четида усти ликоб билан ёпилган чинни коса турибди. Косани қўлига олиб қаради, мастава суви тортилиб, суюқ шавлага айланиб қопти. Бир-икки кавладию егиси келмади.\nЕчинди. Таҳоратини янгилаб келди. Хуфтанни бошлади.\nНамозни бошладию хаёлида боя чойхонада ўртоқлари билан пишитиб, “белларига тугиб” олганлари гап – шаҳарга тушиб, биттадан қуёш батарейкаси олиш тўғрисидаги гап лип этиб бошқа томони билан айлана бошлади.\n“Батарейкада ҳосил бўлган тўкни электросетнинг симига улайсан, деб талаб қилишмайдими?”\n“Уни ўрнатсам, солиқчи келиб бошимни қотирмасмикан?”\n“Қўрс балониям билади, нега боя шуларни гаплашмадиг-а?”\nБирдан қуёш батарейкасининг Чўт чизиб кўрсатган сурати Ҳожининг эсига тушдию хаёлига дафъатан келган фикрдан товонларигача музлаб кетди.\n“Қуёш батарейкаси анув тарелка антеннага ўхшаб кетарканми? Сен шунинг ёрдамида чет элдаги экстремистлар билан алоқа қилиб турасан, деб қамаб қўйишса, нима қиламан?”\nБирдан пайдо бўлган ваҳима Ҳожини соқов қипқўйди. Ўнлаб йиллардан бери ҳар кун беш маҳал ўз-ўзидан шириллаб айтилаверадиган намоз оятлари айтилмай қўйди - гўё тили тутилиб қолди.\n"Астағфурилло", деди Ҳожи.\nНечанчи ракаатни ўқиётганини эслашга уринди. Эслолмади.\nЎрнидан туриб чойнакни қидирди-топди. Жўмрагини оғзига солувди, аччиқ шамадан бошқа нарса чиқмади. Пақирга чўмич ботириб, муздай сув ичди. Бир чўмичини ичиб қўйди.\nСовуқ сув кўкрагини ёндираётган оловни ўчиргандай, ғовлаб кетган бошини тиндиргандай бўлди.\nПечка ёнидаги доимий жойига чўкди. Дўпписини олиб, бошини қашиди.\n“Ке, нима қиламан шу батарейкани, шусиз ҳам мана кунимиз ўтаяпти-ку?! Бошимга ғалва ошириб нима қиламан?”\nХаёлига келган энг сўнгги фикр масалани узил-кесил ҳал қилди-қўйди:\n“Шу битта батарейкани деб, Ҳажга бориш навбатим яна ўтиб кетмасин”.\nВа бирдан енгил бўпқолди Ҳожи.\nЕнгил турди ўрнидан.\nЕнгил ўқий бошлади.\nХушуъ билан ўқий бошлади.\nМазза қилиб ўқиди.\nУзун дуо қилди.\nТанаси роҳат олди.\nРуҳи ором олди.\nТанаси эриб кетгандай бўлди.\nБу шу қадар фавқулодда янги ҳис эдики, ҳатто қўрқиб кетди. Беихтиёр ўнг қўли сўлини ушлаб қўйди.\nЎзини шаффоф сезди.\nХаёлига келган ғалати фикрдан кулгиси қистади.\n“Ҳозир шамни кўтариб, тошойна олдига борсам, ўзимни кўрармиканман?”\n“Кўринаман-кўраман, албатта”, деди.\nАксини-жасадини ойнада кўриб қолиб, топиб олгани янги ҳисдан мосуво қолишдан қўрқди-қизғанди.\nШу тахлит анча ўтирди-ўтираверди.\nНега бу енгиллик, бу шаффофлик ўтиб кетмаяпти?\nҲожининг кўнглига яна ваҳм ўрмалай бошлади.\nЎрнидан шаҳд турдию жойнамознинг ўнг томонида турган шамни олиб, тошойна олдига борди.\nҲожи кўзгуда акси-жасадини кўрмади.


Пахта сотишдаги эркинлик фермер ва деҳқонларимиз манфаатлари тўлиқ таъминланишига хизмат қилади - Халқ сўзи\n09:54 11 Март 2020 Жамият\nДавлатимиз раҳбари томонидан 2020 йил 6 март куни имзоланган “Пахтачилик соҳасида бозор тамойилларини кенг жорий этиш чора-тадбирлари тўғрисида”ги қарор аграр соҳада узоқ йиллар давомида сақланиб келаётган стереотипларни тубдан ўзгартирадиган, халқона қилиб айтганда, бободеҳқонларимизнинг бирини икки қиладиган, косасини оқартирадиган тарихий ҳужжат бўлди. Бинобарин, бу орқали сўнгги юз йилликда деҳқонларнинг оёғига тушов бўлиб келган пахта бўйича давлат буюртмаси бекор қилинди, соҳага бутунлай янгича ёндашувлар киритилиб, амалий ҳаракатларга йўл очилди.\nБу ҳужжат, биринчи навбатда, Ўзбекистонда чинакамига бозор иқтисодиёти қарор топаётганини англатади. Иккинчидан, фермерлар фаолиятида туб бурилиш ясайди. Яъни уларда иқтисодий манфаатдорлик ҳисси ошиб, эндиликда ер эгалари маҳсулот ишлаб чиқаришда ҳам, нархларни шакллантиришда ҳам бозор шароитидан келиб чиқади. Яна бир муҳим томони, давлат буюртмасининг бекор бўлиши қишлоқ хўжалигининг жозибадорлигини ошириб, тармоққа катта миқдорда инвестициялар оқими кириб келишига замин яратади. Шу билан бирга, бу тарихий ўзгаришлар давлатнинг тармоққа аралашувини камайтиради. Натижада ҳокимларнинг режа ортидан қувиш, қўшиб ёзишлар, ажратилаётган ресурслардан мақсадсиз фойдаланиш ёки одамларни мажбурий меҳнатга жалб қилиш каби ҳолатларга ўрин қолмайди.\nПрезидентимиз қарори билан мамлакатимизда пахта хом ашёси етиштириш, харид қилиш ва сотишда эркин рақобатни таъминлайдиган бозор тамойилларини жорий этиш ҳамда ушбу йўналишда фермер хўжаликлари манфаатдорлигини оширишнинг янги механизмлари белгилаб берилди. Жумладан, 2020 йил ҳосилидан бошлаб, давлат томонидан пахта хом ашёси ишлаб чиқариш ва сотиш режасини белгилаш амалиёти бекор қилинади. Пахта хом ашёсининг харид нархини белгилаш амалиётидан воз кечилади. Пахта хом ашёси етиштирувчиларга районлаштирилган навларни эркин танлаш ҳуқуқи берилади. Сертификатланган уруғлик етказиб бериш сақлаб қолинади ҳамда босқичма-босқич Қишлоқ хўжалиги вазирлиги ҳузуридаги Уруғчиликни ривожлантириш маркази таркибидаги уруғчилик кластерлари ва пахта-тўқимачилик кластерлари зиммасига юклатилади.\nАйтиш жоизки, юртимизда давлатимиз раҳбари ташаббуси билан жорий этилган кластер тизими охирги уч йилликнинг энг муҳим ўзгаришларидан бири бўлди. Эътиборлиси, бу янгича ёндашув қисқа муддат ичида аграр соҳани жадал ривожлантиришнинг локомотивига айланди.\nТаҳлилларга кўра, 2019 йилда пахта ҳосилининг 73 фоизи айнан пахта-тўқимачилик кластерлари ҳиссасига тўғри келган. Уларда анъанавий экин ерларига нисбатан ўртача 4,1 центнер юқори ҳосил олинган. Жумладан,\n13 та кластерда ҳосилдорлик 2018 йилдагига қараганда 1,5 баробар, 4 та кластерда 2 баробар ўсган. Ушбу тизим асосида юртимизнинг 40 туманида пахта етиштириш борасида охирги ўн йилдаги энг юқори кўрсаткич қайд этилди. Бундан пахтачиликдаги янги йўналиш қанчалик самарали эканини англаш қийин эмас. Жорий йилда эса пахта-тўқимачилик кластерлари сони\n88 тага етказилиб, улар умумий пахта майдонининг 87 фоизини қамраб олади.\nҚарордаги муҳим янгиликлардан яна бири — энди юртимизда пахта-тўқимачилик кластерлари ташкил этилмаган 173 минг гектар пахта майдонида фермерлар иштирокида кооперациялар фаолияти йўлга қўйилади. Яъни фермерларнинг ихтиёрий кооперациялари ҳудудлардаги пахта тозалаш корхоналари негизида ташкил этилади. Вазирлар Маҳкамасининг тегишли қарорларига мувофиқ ташкил этилган пахта-тўқимачилик кластерларига берилган имтиёзлар пахта хом ашёсини етиштирувчи ва қайта ишловчи кооперациялар учун ҳам татбиқ қилинади. Бу билан республикамиз пахта-тўқимачилик соҳасида кластерлар монополиясининг олди олинади.\nПахта нархи қандай белгиланади? Ишлаб чиқарувчилар қанча даромад қилишини олдиндан билиши мумкинми? Авваллари республикада ишлаб чиқарилган пахта толаси учун биржада бошланғич нарх шаклланишида амалда қўлланилаётган 10 фоиз миқдоридаги чегирма бекор қилинади. Жаҳон бозори таҳлилидан келиб чиқиб, ҳар йили 1 декабрга қадар келгуси йил ҳосили учун кутилаётган минимал нархлар эълон қилинади. Бозорлардаги нархлар ўзгарса, ҳар чоракда ушбу нархга тузатишлар киритилиши мумкин.\nБундан ташқари, пахта етиштиришни молиялаштиришнинг амалдаги тизими ҳам замон талабларига, умуман, жавоб бермайди. Шу боис фермер хўжаликлари, пахта-тўқимачилик кластерлари, кооперациялар ва Уруғчиликни ривожлантириш маркази таркибидаги элита уруғчилик хўжаликлари томонидан пахта хом ашёси етиштиришни давлат томонидан молиявий қўллаб-қувватлашнинг янги механизмлари йўлга қўйилади. Яъни 2020 йилнинг\n15 мартидан бошлаб, тижорат банклари томонидан Қишлоқ хўжалигини давлат томонидан қўллаб-қувватлаш жамғармаси маблағлари ҳисобидан 12 ой муддатгача етиштириладиган пахта хом ашёси умумий қийматининг 50 фоизигача бўлган миқдорида молиялаштирилганда, йиллик 8 фоиз, 60 фоизигача бўлган миқдорда молиялаштирганда, йиллик 10 фоиз ставкадан ошмаган миқдорда кредитлар ажратилади.\nШунингдек, фермер хўжаликлари ва бошқа қишлоқ хўжалиги корхоналари етиштирган пахта хом ашёсини харид қилиш ҳамда пахта йиғим-терими харажатларини молиялаштириш учун пахта-тўқимачилик кластерлари ва кооперацияларга тижорат банклари томонидан 12 ой муддатгача кредитлар берилади. Бунда миллий валютада ажратиладиган тижорат кредитлари фоиз ставкасининг Ўзбекистон Республикаси Марказий банкининг асосий ставкасидан ошадиган, лекин 10 фоиз пунктидан кўп бўлмаган қисмини, хорижий валютада ажратиладиган кердитлар бўйича тижорат банклари томонидан белгиланган фоиз ставкасининг 30 фоизигача, лекин 3 фоиз пунктидан кўп бўлмаган қисмини қоплаш учун Тадбиркорлик фаолиятини қўллаб-қувватлаш давлат жамғармаси ҳисобидан компенсация берилади.\nҚисқаси, мамлакатимиз қишлоқ хўжалигида янги давр бошланмоқда. Давлатимиз раҳбари қарори билан жорий этилаётган замонавий механизмлар аграр соҳадаги унумдорлик, демакки, манфаатдорлик, тармоқда меҳнат қилаётган миллионлаб инсонларнинг турмушига ёруғлик, фаровонлик олиб кириши, шубҳасиз.\nқишлоқ хўжалиги вазирининг биринчи ўринбосари:\n— Авваламбор, айтиш керакки, бу — тарихий қарор. Сабаби, у туфайли юз йиллар давомида яратилган тизим инкор қилиниб, соҳа буткул бозор тамойилига ўтмоқда. Шу маънода, уни фермерларнинг кўп йиллик орзусининг рўёби, десак, бўлади.\nБелгиланган вазифалардан келиб чиқиб, дастлабки ишлар бошлаб юборилган. Биринчи навбатда, Уруғчиликни ривожлантириш маркази қошида 53 та элита уруғчилик хўжалиги ташкил қилинди. Жорий йилдан бошлаб ушбу элита уруғчилик хўжаликларида ғалла, пахта ва бошқа қишлоқ хўжалик экинларининг оригинал, кафолатланган уруғлари ишлаб чиқилади ҳамда улар фермерларга, кооперацияларга, пахта-тўқимачилик кластерларига етказиб берилади.\nБундан ташқари, фермер ўзи етиштираётган пахта хом ашёсининг чигит экмасдан олдин нархи қанча эканлигини билиб боради ва шунга қараб агротехник тадбирларни бажаради, фаолиятида юқори технологияларни қўллашга мойиллиги ортади. Масалан, ўтган йилда суғоришда инновацион технологияларни жорий қилган фермер хўжаликларимиз юқори даромад олишди. Яъни 11,5 минг гектар пахта майдонига томчилатиб суғориш тизими жорий қилинди ва уларни қўллаган фермерларнинг ҳеч бири 40 центнердан кам ҳосил олгани йўқ. Ҳаттоки, кўрсаткич 70 центнерга ҳам етди.\nпахта-тўқимачилик кластери раҳбари:\n— Кўп йиллардан буён пахта, ғалла етиштириб келамиз. Лекин ҳар бир қишлоқ меҳнатчиси, ҳар бир фермер, ҳар бир кластер манфаатини кўзлаб қабул қилинган қарорлар жуда кам. Бу ҳужжат, ҳақиқатан ҳам, инқилобий қарор ҳисобланади.\nХўш, унинг моҳияти нимада? Мазкур ҳужжат мамлакатимиз қишлоқ хўжалигида ишлаб чиқаришни ташкил этиш ва бошқаришни халқаро стандартларга кўтариш, пахтани етиштириш, харид қилиш ҳамда сотишда давлат аралашувини чеклаш билан қишлоқ хўжалигига кўпроқ инвестицияларни жалб қилиш, шу соҳада меҳнат қилаётганларнинг манфаатдорлигини ошириш, турмуш тарзини яхшилашга қаратилгани билан аҳамиятлидир.\nЖаҳон банкининг қишлоқ хўжалиги бўйича етакчи иқтисодчиси:\n— Ўзбекистонда қишлоқ хўжалигини ривожлантиришга хизмат қилувчи жуда муҳим қарор қабул қилинди. Негаки, бу билан кўп йиллардан бери Ўзбекистондаги мавжуд тизим, пахта бўйича давлат режалаштирувига барҳам берилди. Энг асосийси, фермерга эркин ишлаб чиқарувчи бўлиш учун шароит яратиляпти.\nМазкур қарорнинг иккинчи устунлиги шундаки, пахта терими мавсумида мажбурий меҳнатдан фойдаланиш ҳолатларига чек қўйилмоқда. Шунингдек, ушбу ҳужжат тўқимачилик саноатини ривожлантиришга ҳам пойдевор бўлиб хизмат қилади.\nЖаҳон банки Ўзбекистон ҳукумати, фермерлар ва бошқа бозор иштирокчилари билан мазкур қарорни ҳаётга татбиқ этишда ҳамкорлик қилишга тайёр.


Юнусободдаги боғчада болалар ризқини ўғирлаётган аёл ушланди\n18:22 / 21.04.2017\n2017 йил 14 апрель куни Юнусобод тумани ҳудудида жойлашган мактабгача таълим муассасасида ишловчи А. исмли шахс жами 900 минг сўмлик озиқ-овқат маҳсулотларини яширин равишда олиб чиқиб кетаётган вақтда ички ишлар идоралари ходимлари томонидан ушланиб, унга нисбатан Маъмурий жавобгарлик тўғрисидаги кодекснинг 61-моддаси 1-қисми, яъни оз миқдорда талон-тарож қилиш аломатлари билан ҳужжатлар расмийлаштирилди. Бу ҳақда Тошкент ИИББ бошлиғи ўринбосари Дониёр Тошхўжаев маълум қилди.\nАёлнинг сўзларига кўра, у 46 килограмм товуқ, 46-48 кг макарон, 10 кг шакар ва 10 кг қанд олиб чиқиб кетаёганида шаҳар милицияси ходимлари томонидан ушланган. Айбланувчининг айтишича, у ҳали боғча тарбияланувчиларининг ризқини қийиб олиб чиқаётган маҳсулотларини қанчага сотишни ўйлаб ҳам кўрмаган.\nЮнусобод болалар боғчаси


Фаришталарни чарчатган мўмин\n12:00 / 17 март 2469 pdf Ўқиш режими + -\nБир киши ҳаж қилди. Ҳаж амаллари тугагач, юртига қайтиш олдидан Каъбанинг эшиги олдига келиб: «Аллоҳга ҳамд бўлсин, У Зотнинг биз биладиган ва билмайдиган барча мақталадиган сифатлари билан У Зотга ҳамд бўлсин. Аллоҳ таолонинг бизларга ато қилган, биз билган ва биз билмайдиган барча неъматлари учун ҳамд бўлсин», деди ва юртига қайтиб кетди.\nЎша киши кейинги марта яна ҳаж қилганида кетиш олдидан яна Каъбанинг эшиги олдига бориб, олдин айтган гапларини айтди. Шунда у кишига бир нидо: «Сен амалларни ёзувчи фаришталарни чарчатиб юбординг. Улар олдинги ҳажда айтганларингга бериладиган ажру савобни ҳали ёзиб тугатишмаган эди».\n“Вақф” меҳмонхоналари барпо этилади\n14:10 / 16 март 356\nЮсуф алайҳиссаломнинг дуолари\n08:40 / 17 март 548\nСавдогар – бағрикенг инсон\nМусулмон савдогар бағрикенг, осонликни истайдиган, баъзи нарсаларни ўтиб юборадиган бўлади.Жобир розияллоҳу анҳудан ривоят қилинади .Набий соллаллоҳу алайҳи давоми...\n774 13:00 / 18.12.2018\nCалла ўраш – суннат амал\nСалла форстожик тилида «тугун» деган маънони билдиради, араб тилида эса у «ъамома» дейилади. Динимизда салла ўраш суннат амал ҳисобланади. У кичикдан каттагача давоми...\n2379 13:10 / 05.09.2018\nИслом дини таълимотлари: ислом, иймон ва эҳсон\nҲар бир жамиятнинг эътиқод масалалари, амалий ҳаёти ва руҳиймаънавий жиҳатлари бўлади. Буларсиз инсон ва у мансуб бўлган жамиятнинг ҳаёти бўлиши мумкин эмас. давоми...\n322 10:10 / 02 июль\nБандаларига чексиз раҳматини нозил қилган, шайтоннинг ҳийлалари ва фитналаридан сақлаган, иблиснинг умидини пучга чиқарган, орзуларини барбод қилган ва рўзани давоми...\n1414 10:10 / 02 июнь\n67 13:56 / 17 июль\n18304 11:58 / 10.10.2018\n21897 11:56 / 10.10.2018\n6227 15:04 / 17 март


1. Шавкат Мирзиёев: Ички ишлар органлари шундай ишлаши керакки, токи халқ давлатдан рози бўлсин\n2. Кўзумнинг ёшини дарё қилибсен\n3. ҲАЁТ САҲНАСИДА ЯШАМОҚ - САНЪАТ Ҳусниддин ШАРИПОВ, Ўзбекистон халқ шоири\n4. КОММУНИКАТИВ МЕТОДИКА ВА УНИНГ ТАЪСИРИ\n5. "ҚАРИЛИҒ ИСТАР ЭРСАНГ..."\nЎзбек халқининг асрлар давомида сақланиб келаётган қадриятларидан бири кексаларни қадрлаш ва ҳурмат қилишдир. Халқимизда "Қариликни донолик безар" деган нақл бор. Дарҳақиқат, ҳаётнинг осон бўлмаган, мураккаб ва зиддиятли йўлларида минг бир синовни енгиб, катта тажриба мактабини ўтаган ёши улуғлардан жуда кўп нарсани ўрганиш мумкин.\n6. БАҲОР АЙЁМИ КЕЛДИ, ДАШТУ САҲРО ЛОЛАЗОР ЎЛДИ Нодим Намангоний (1844-1910)\nНодим Намангоний (тахаллуси; асл исм-шарифи Сулаймонхўжа Улуғхўжа ўғли) (1844 - Наманган -1910) - шоир. Саидқулибек мадрасасида таҳсил кўрган. Араб, форс тилларини ўрганган. Қўқон ва Тошкентда бўлган, фан-техника янгиликлари, рус маданияти, адабий ва маданий доиралари билан яқиндан танишган.\n7. ТАШАББУСДАН РУҲЛАНИБ\nБугун биз яна китобга қайтдик. Китоб билан дўстлигимиз яна тикланди. Том маънода турмуш ташвишлари, замонавий тезкор ахборот воситалари, интернет ва бошқалар китобга бўлган иштиёқимизни бир оз сустлаштирган. Лекин хеч бири китобни ўрнини боса олмади.


Маълумот ва Интернет хавфсизлигӣ\n"Рақамли доноликка йўл" Лойиҳаси\nМАЪЛУМОТ ВА ИНТЕРНЕТ ХАВФСИЗЛИГИ\n«ахборот кўпиклари»,.. "рақамли из"... "рақамли санитария"...\n✅Инсон фаолиятининг барча соҳаларида ахборот ишлаб чиқариш ва истеъмол қилишнинг ўсиши давримизнинг хусусиятларидан биридир. Бизнинг бутун ҳаётимиз у ёки бу тарзда маълумотларни қабул қилиш, йиғиш, қайта ишлаш ва узатиш билан боғлиқ. Инсоннинг деярли ҳар қандай фаолиятида: китоб ёки веб-сайтни ўқиш, телевизор томоша қилиш ва ҳатто шахсий суҳбат орқали биз доимо маълумотларни қабул қиламиз ва қайта ишлаймиз.\n✅Бирор киши фойдаланадиган маълумотларнинг кўпайиши ва унга бўлган талабнинг ортиши, шунингдек Интернетда фейк ёки сохта маълумотларнинг пайдо бўлиши бизни «ахборот кўпиклари»га дучор қилади ва бизни «рақамли изимиз» ҳақида гапиришга мажбур қилади. Шу нуқтаи назардан, «рақамли санитария» ҳақида қайғуришимиз ва аниқ чораларни кўришимиз керак.\n✅Интернет хавфсизлиги ҳақида гап кетганда, бу муаммолар қанчалик муҳим. Ушбу мавзу комикс шаклида ишлаб чиқилган «Рақамли доноликка йўл» лойиҳаси доирасида «Интернетдаги ахборот ва хавфсизлик» деб номланган дарсимизда кўриб чиқилади.\nУшбу материаллар АҚШнинг Халқаро тараққиёт агентлиги (USAID) орқали Америка халқининг кўмаги билан USAID томонидан молиялаштирилиб, Internews томонидан MediaCAMP Марказий Осиё дастури доирасида амалга оширилмоқда. Материаллар мазмуни учун «Имкон» жамият ташкилоти ва mediasavod.tj ижодий гуруҳи жавобгардир ва у USAID, АҚШ Ҳукумати ёки Internewsнинг нуқтаи назари акс эттириши шарт эмас.


01 июл 2022, Тошкент вақти: 08:54\n- Ҳозир бирон прокси сайтдан фойдалансангиз, эртага шу проксини очолмаяпмиз. Бугун бирисидан фойдаланасиз, эртасига шу прокси тўсиляпти, дейди ўз исмини айтмаган тошкентлик Интернет фойдаланувчиларидан бири.\n- Илғор фойдаланувчилар бу тўсиқларни бемалол, ҳеч қандай муаммоларсиз айланиб ўтиб, хоҳлаган веб саҳифасини очишлари мумкин. Прокси сайтлар ҳаммаси бўлмасаям ишлаб турибди. Бириси тўсилса бошқаси бор. Ўзбекистонда махсус хизматлар билиб қолган прокси сайтларни тўсади-да, лекин прокси сайтлар сони жуда жуда кўп, уларни ҳаммасини тўсиб чиқиб бўлмайди. Бирини тўсса¸ иккитаси пайдо бўляпти, дейди Собиров.\n- Билишимизча бу билан махсус хизматлардаги махсус гуруҳ анча йиллардан буён шуғулланиб келади. Ҳукуматнинг проксиларни тўсиш борасидаги бу уриниши бефойда уриниш, аслида. Интернет бу ўз номи билан ўргимчак тўридир. Қандай тўсиқ қўйилмасин, айланма йўллар билан Интернетга кириш йўлини доим топса бўлади. Ўзбекистон каби давлатларнинг катта маблағ сарфлаб тўсиқлар жорий этаётгани Интернетга кирувчиларнинг ахборот олиш учун йўлини узайтиради, уларни вақтини олади холос, дейди Йоҳан Бир.\n- Google ёки бошқа қидирув тизимлари орқали бошқа ҳали тўсилмаган прокси серверларни топиш жуда осон нарса. Қидирув тизимига кириб туриб прокси серверлар ёки блокировкани айланиб ўтиш йўллари, деб рус тилидами ёки инглиз тилида, ёзса бир дунё прокси сайтлaрни чиқариб беради.Шулардан бирини танлаб фойдаланиши мумкин. Энди улар ҳам ҳар хил бўлади. Осони бор, қийини бор. Махсус дастурлар бор, улар орқали айланиб ўтса бўлади, дейди компютер соҳаси мутахассиси Тоҳир Собиров.\nЮқори малакали мутахассислар томонидан Ўзбекистонда тўсилган www.ozodlik.org сайти учун махсус Psiphon 3 дастури ҳам ишлаб чиқилган.


Ва бошқалар - Народное Слово\nҚўшма экспедиция кўргазмаси\nТермиз археология музейида Ўзбекистон — Чехия қўшма экспедицияси томонидан кўргазма ташкил этилди.\nҲунармандчилик — аждодларимиздан мерос бўлиб келаётган бебаҳо қадрият. У истиқлол шарофати билан қайта қадр топди, такомиллаштирилди.\nСАНЪАТКОРЛАР БОЛАЖОНЛАР ҲУЗУРИДА\nАйни кунларда кўплаб болажонлар таътил кунларини ёзги дам олиш оромгоҳларида ўтказишмоқда. Уларнинг мазмунли ҳордиқ чиқаришларида маданий тадбирларнинг ўрни бўлакча.\nСАЙҚАЛ ТОПГАН ҚАДРИЯТЛАР\nҲунармандчилик миллий қадриятларимизнинг ажралмас қисмидир. Ота-боболаримиздан мерос ушбу фаолият тури бугунги кунда ҳам ўз аҳамиятини йўқотгани йўқ.\nҚИЙМАТИ БЕҚИЁС ОЛТИНЛАР\nТошкент вилоятидаги Май қўрғончасида қарийб 1 600 йиллик ноёб олтин буюмлар топилди.\nБЕҒУБОР БОЛАЛИК ҚУВОНЧЛАРИ\nБолалар, уларнинг ширин кулгисию беозор шўхликларисиз ҳаётимизни тасаввур этиш мушкул. Зеро, халқимиз болажон, шу боис ҳар бир ота-она фарзандлар келажаги, уларнинг соғлом ва баркамол бўлиб вояга етиши учун қайғуради.\nОҚСАРОЙ КОШИНЛАРИ СИРИ\nХалқимизнинг бунёдкорлик борасидаги илму салоҳияти, бой анъана ва тажрибалари асрлар оша дунё аҳлини ҳайратга солиб келаётгани сир эмас. Шу боис аждодларимиз томонидан бунёд этилган тарихий иншоотларнинг қурилиш ва безак ашёлари, архитектуравий ечимини ўрганиш ва тадқиқ этишга қизиқувчилар Ер юзининг кўплаб минтақаларида топилади. Хусусан, Шаҳрисабздаги Оқсарой маданий ёдгорлиги айни пайтда тадқиқотчи ва олимлар эътиборидаги шундай қадимий обидалардан биридир.\nТошкент Фотосуратлар уйида 9 май — Хотира ва қадрлаш кунига бағишланган бадиий кўргазма очилди.\nЎзбекистон Бадиий академияси томонидан ташкил этилган тадбирга ёши улуғ ижодкорлар, мусаввирлар, уста ва ҳунармандлар, меҳнат фахрийлари, талаба-ёшлар таклиф этилди.\nМамлакатимизда инсон манфаатлари устуворлигини таъминлаш, айниқса, қариялар ҳолидан хабар олиш, муҳтожларга кўмак бериш, ўтганлар хотирасини ёдда сақлаб, эъзозлаб яшашдек азалий эзгу фазилатларимиз истиқлол туфайли қайта кўз очди.


Пойтахтда тоғ-металлургия конгресси иш бошлади - Номадлар,Турклар,Қозоқ одатлари ва анъаналари,Қозоғистон табиати | QazaqTV\nПойтахтда тоғ-металлургия конгресси иш бошлади\nЯқин ва олис хориж давлатлари Қозоғистоннинг геологоразведка соҳасидаги тажрибасига қизиқиш билдирди. Орасида Канада, Германия, Осиё ва Африка мамлакатлари делегатлари бўлган 13 давлат экспертлари бугун Қозоғистон пойтахтида иш бошлаган 12-тоғ-металлургия конгрессида соҳанинг энг қайноқ муаммолари ва ютуқлари юзасидан фикр алмашяпти.\nУмар Али, Камерун Республикаси тоғ-руда, саноат ва технологик тараққиёт вазирлиги бош котиби:\n– Камерун жуда кўп қазилма бойликларига эга. Лекин уларни қазиб олиш ишлари кўнгилдагидек йўлга қўйилмаган. Қозоғистоннинг бу йўналишдаги тажрибаси катта эканлигини биламиз, технологик жиҳатдан яхши ривожланган. Биз Саноат ва инфратузилмавий тараққиёт вазири ўринбосари билан учрашдик. Қатор соҳаларда ҳамкорлик имкониятларини ўргандик. Мамлакатимизга Қозоғистон компанияларини жалб этишдан манфаатдормиз. Инвестиция киритишларини, тажрибаларини баҳам кўришларини истаймиз. Тоғ-кон соҳаларини ривожлантириш ниятидамиз.\nТурли мамлакатлар мутахассислари фойдали қазилмалар ва қимматбаҳо металлар қазиб олиш тажрибасини баҳам кўрди. Шуни айтиш керакки, Қозоғистон аффинажланган олтин чиқаришни 100 тоннага етказиш ниятида. Экспертлар ҳисобига кўра, ўтган йили 66 тонна олтин қазиб олинган.\nҒани Сагиев, Қозоғистон Республикаси қимматбаҳо металлар ишлаб чиқарувчилар ҳамжамияти ижрочи директори:\n- 2021 йилда таркибида олтин бўлган руда қазиб олиш 25 фоизга ошди, концентратлар ишлаб чиқариш 16 фоизга кўпайди. Бу жуда яхши кўрсаткич. Ускуналар харид қилинди. Шу сабабли ихтиёримизда бўлган ишлаб чиқариш қувватлари кескин ортди. Жорий йилда, келгуси йилларда ҳам олтинни қайта ишловчи 5 та йирик фабрикани ишга туширамиз.\nАнжуман мезбонлари сўнгги йилларда рўёбга чиқарилган мамлакатимизга доир инновациявий лойиҳаларни тақдим этди. Кўплаб технологик ноу-хаулар ишлаб чиқариш жараёнини автоматлаштириш учун хизмат қилади. Лекин одам ўрнини машина ҳеч қачон тўлиқ эгаллай олмайди. Бугунги кунда мазкур соҳада 230 минг одам меҳнат қилади. Ишлаб чиқариш жараёнида иш ўринлари хавфсизлигини таъминлаш масаласи алоҳида муҳокама қилинди.\n- Соҳа қутқарув хизмати мана шундай иссиқлик ускуналарига эга. Ноёб қурилма қуюқ туман шароитида ҳам, кўз кўрмайдиган зимистонда ҳам авария юз берган жойда жабрланувчи борлигини аниқлаб бера олади. Камера чор-атрофни 2 соат тўхтовсиз суратга олиши мумкин. Шунингдек, қурилма қўл изларини кўрсатиб бера олади.\nМамлакат ялпи ички маҳсулотида тоғ-кон саноати улуши 9 фоизни ташкил қилади. Ҳисоб-китобларга кўра, ундаги корхоналар йилига 11 триллион тенге қийматга эга маҳсулот чиқаради. Экспорт ҳажми 12 миллиард долларни ташкил қилади. Экспертлар фикрича, ҳали ўсиш учун имкониятлар мўл. Соҳа ривожланишда давом этади.


Кеча мақталган “Оҳангаронцемент”да бугун тергов кетмоқда\n30 ноябр 2020, Тошкент вақти: 04:05\nЎзбекистондаги расман мустақил, амалда ҳукумат позициясини акс эттирувчи айрим сайтлар “Оҳангаронцемент” заводида “кўплаб ҳуқуқбузарликлар ва молиявий қаллобликларга оид фактлар юзасидан” жиноят иши қўзғатилгани, тергов кетаётгани, завод бош директори иш жойидан ғойиб бўлгани тўғрисида хабар қилди.\nЎзбекистоннинг давлатга қарашли ахборот агентликлари эса, яқиндагина завод муваффақиятлари тўғрисида ёзган эди.\nБаъзи таҳлилчилар “Оҳангаронцемент” билан боғлиқ можаронинг Жиззахнинг Зафарободида цемент заводининг ишга туширилиши билан бир пайтга тўғри келганига, бу завод эса, айрим юқори лавозимли амалдорларга қарашли бўлиши мумкинлигига эътибор қаратди.\n2014 йилнинг 25 мартида ЎзТАГ “Оҳангаронцемент” компанияси 2014 йилнинг январь-февраль ойлари якунлари бўйича клинкер ва цемент ишлаб чиқаришни 30% кўпайтиргани” ҳақда хабар берган эди.\nЎзА эса 2013 йилнинг 11 февралидаги мақтов тўла мақоласида “Оҳангарон” ОАЖ (очиқ акциядорлик жамияти) да “1300 ишчи ва хизматчи меҳнат қилади. Завод фаолиятини таъминлашга зарур бўлган хизматларни кўрсатиш учун 1000 дан зиёд иш ўрни яратилган. Корхонада ишчиларнинг мазмунли дам олиши, уларни соғломлантириш ва спорт билан мунтазам шуғулланиши учун керакли барча шароитлар яратилган”, деб ёзган эди.\n“Оҳангаронцемент”га оид шу кунлардаги публикацияларда (масалан 12.уз сайтида) заводда маҳсулот ишлаб чиқариш кўлами ошгани “йилига 1 млн. 800 минг тоннага етказилгани” тан олинади.\nБироқ айни пайтда завод эгаси (Россиядаги “Евроцемент груп” холдинги) ишчилар маошини оширмаётганликда,иш ўринларини қисартираётганликда, ижроия ҳокимияти органларига ижтимоий масалаларни ҳал қилишга ва ҳатто рус православ черковига пул бермаётганликда айбланади.\nМақоланинг бошқа бир жойида “Оҳангаронцемент” атроф-муҳитни ифлослантираётганликда айбланади.\n"Евроцемент"нинг ўзи ҳам куни кеча мақтанган эди\n“Евроцемент груп”нинг расмий сайтида эса, сўнгги айбловни инкор этувчи фоторепортажни кўриш мумкин. Жорий йилнинг 8 мартида эълон қилинган мазкур пиар мақола “Оҳангаронцемент” раҳбарияти “Бу биз яшайдиган ва ишлайдиган юртдир” мавзуида ўтказган экологик акция тўғрисидадир.\n“Евроцемент груп”нинг мақтанишича, акция давомида “75 гектарли майдон тозаланди, дарахтлар ва буталар оқланди, ўтирғичлар ва деворлар бўялди, 150 га яқин мевали дарахт кўчатлари кўчирилди” ва ҳоказо.\n“Евроцемент груп”нинг бу пиар мақоласи ўз йўлига. Лекин унгача келтирганимиз ЎзТАГ, ЎзА ва 12.узнинг “Оҳангаронцемент”га оид хабарларининг қай бири вазиятни реал акс эттиради?\n12.узга кўра, завод бош директори Денис Доценко нима учун шу кунда иш жойида йўқ? (“...ё оғриб қолди, ёки арз қилишга кетди, ёхуд қўрқаяпти”, деб ёзди сайт)\n"Евроцемент" нима деди?\nОзодлик саволларига “Евроцемент груп” (бош қароргоҳи Москвада) нинг матбуот хизмати жавоб беришни, умуман, завод билан боғлиқ вазиятни шарҳлашни истамади.\n"Оҳангаронцемент" - учинчиси. Аввал "Қувасойцемент" ва "Бекободцемент"да можаро бўлган эди\nШуни айтиш керакки, “Оҳангаронцемент” билан боғлиқ можаро Ўзбекистонда цемент ишлаб чиқарувчи заводлар билан боғлиқ биринчи можаро эмас.\n2012 йилнинг ёзида Ўзбекистон Бош прокуратураси Фарғонадаги “Қувасойцемент” заводининг Қозоғистоннинг United Cement Group ширкатига тегишли акцияларини ҳибсга олган эди.\nУндан олдинроқ эса, “Бекободцемент”нинг United Cement Group ширкатига тегишли акциялари Ўзбекистон Республикаси давлат мулк қўмитаси ихтиёрига ўтказиб берилган эди.\nМожароларнинг муҳтамал сабабларидан бири\nЎзбекистон Бош прокуратураси ва Солиқ қўмитасида бир неча йил масъул лавозимларда ишлаган Фазлиддин Нуриддинов бундан икки йил муқаддам “Қувасойцемент” ва “Бекободцемент”даги можароларга боғлиқ эшиттиришимизда иштирок этар экан, мана бундай деган эди:\n- Биринчи навбатда шуни таъкидлаш лозимки, Ўзбекистонда катта даромад келтирадиган қўшма корхоналар албатта, менинг билишимча, жуда катта мажбурий давлат солиқ ва тўловларидан бўйин товлайди. Орттирган капиталнинг Ўзбекистондан ташқарига чиқилишига сабабчи бўлади. Буни ўзбек расмийлари билади. Президент девонидагилар, Бош прокурор ҳам билади, МХХ раиси ҳам билади. Бирор-бир корхона атрофида можаро бошланса давлат билан, тушуниш мумкинки, давлат корхонани тортиб олмоқчи. Даромад келтирадиган корхоналарда текширув ўтказилади. Текширувчи идора юборилади. Албатта солиқлар тўланмаслиги тасдиқланади. Процедура бўйича у прокуратурага узатилади. Прокуратурада жиноий иш қўзғатилади, деган эди Фазлиддин Нуриддинов.\nЯна бир муҳтамал сабаб\nШунга ўхшаш фикр “Оҳангаронцемент” билан боғлиқ можарони таҳлил қилган Узметроном сайтида ҳам билдирилди. Мазкур нашр “Оҳангаронцемент” билан боғлиқ можаронинг Жиззахнинг Зафарободида цемент заводининг ишга туширилиши билан бир пайтга тўғри келганига, бу завод эса, айрим юқори лавозимли амалдорларга қарашли бўлиши мумкинлигига эътибор қаратди.\nМулк ва мулкдор\nМаълумотларга қараганда, “Оҳангаронцемент” мамлакатдаги цемент ишлаб чиқарувчи етакчи корхоналардан бири бўлиб, 2006 йилдан бери “Евроцемент груп” холдинги таркибидадир.\n2013 йилнинг ёзигача Россия ширкатининг “Оҳангаронцемент”даги ҳиссаси 83.91 фоизни ташкил этар эди. Ўша йилнинг 1 августида "Евроцемент” мазкур завод акцияларининг мутлақ ҳаммасини сотиб олиш ниятини эълон қилган.\n"Евроцемент" “Оҳангаронцемент” акцияларининг дастлабки 75%ини 2006 йили Гулнора Каримовага тегишли деб ишонилган "Zeromax" компаниясидан сотиб олган эди.


Бельгиядаги супермаркетлар тармоқларида Россия товарларидан воз кечилмоқда • EastFruit\nБош саҳифа › Янгиликлар › Бельгиядаги супермаркетлар тармоқларида Россия товарларидан воз кечилмоқда\nБельгиядаги супермаркетлар тармоқларида Россия товарларидан воз кечилмоқда\nМуаллиф: EastFruit 11 Mar 22 10 Mar 22 019\nБельгия супермаркетлар тармоқлари Россияда ишлаб чиқарилган маҳсулотлардан воз кечишга қарор қилди.\nБельгиянинг «Belga» ахборот агентлиги хабарига кўра, Россия Украина ҳарбий ҳаракатлар бошлагач, ушбу мамлакат товарлари маҳаллий супермаркетлар пештахталаридан олиб ташланмоқда.\n«Анадолу” агентлиги маълумотларига кўра, машҳур Аldi ва Cаrrefour тармоқлари дўконларида Россия товарлари умуман йўқ.\nҲар доим Россия ароғи ва бошқа маҳсулотларини харид қилиш мумкин бўлган Delhaize маркетлари мазкур товарларни сотишдан бош тортмоқда ва буни Россиядан товар етказиб бериш мураккаблашгани билан изоҳламоқда.\nАссортиментида ҳар доим Россиядан энг камида 30 хил маҳсулот бўлган яна бир чакана савдо тармоғи – Colruyt товарлар учун кейинги буюртмаларни тўхтатишга қарор қилди.\nРоссия товарларидан воз кечган бозор тармоқлари ўз захираларини Украинанинг муқобил товарлари билан тўлдиради.\nБельгияРоссияУкраиначакана савдочакана савдо тармоқлари


Тошкент баҳоридан ташқарида: Ўзбекистондаги ислоҳотлардан олинадиган сабоқлар – UzAnalytics\nTagesspiegel да чоп этилган\nЕвропа ва Марказий Осиё бўлими директори Хью Уильямсон\n© 2017 Рейтер (Берлин) — Албатта, Ўзбекистонда кутилмаган даражадаги яхши ўзгаришлар бўлмоқда. Ўзининг Самарқанд ва Бухоро каби афсонавий Ипак Йўли шаҳарлари билан машҳур бўлган бу Марказий Осиё давлатида бир неча ўн йиллар давомида инсон ҳуқуқлари бўйича вазият дунёдаги энг ёмонларидан бири эди. Қийноқ ва сиёсий маҳбусларни қамоққа олиш оддий ҳол эди.\nИнсон ҳуқуқлари нуқтаи назаридан кўп давлатлар нотўғри йўналишда кетаётган бир пайтда, баъзан Ўзбекистон каби ақл бовар қилмайдиган мамлакатлар умид белгиларини кўрсатади. 2016 йилдан мамлакат президенти бўлган ва бу ҳафта Берлинга биринчи марта ташриф буюрадиган Шавкат Мирзиёев инсон ҳуқуқлари борасида муҳим яхши ўзгаришларни бошлади. Инсон ҳуқуқларининг жиддий бузилиш ҳолатлари сақланиб қолмоқда, лекин ўнлаб сиёсий маҳбусларнинг озод этилиши ва мамлакатдаги ҳар йилги пахта териш мавсумида мажбурий меҳнатдан фойдаланишнинг камайиши, бошқа қўйилаётган қадамлар орасида, муҳим аҳамиятга эга. Жамиятнинг баъзи оддий довюрак аъзолари ва ижтимоий тармоқлардаги норозиликлар мазкур жараённи тезлаштиришга ёрдам берди.\nАҳолиси 32 миллионни ташкил қиладиган Марказий Осиёдаги энг йирик мамлакат бўлмиш Ўзбекистонда содир бўлаётган жараёнлар ўз-ўзидан бу ўзгаришлар доирасидан ташқарида бўлган сабаблар туфайли ҳам Германия учун муҳим ҳисобланади. Ўзбекистон икки йил ичида босиб ўтган масофа, унинг Россия, Хитой ва Европа ўртасидаги стратегик жойлашуви, ҳамда Берлиннинг Тошкент билан бўлган баъзан зиддиятли алоқалари бунда алоҳидалик касб этади.\nБунда, албатта, эҳтиёткорлик талаб этилади, чунки Мирзиёевнинг ислоҳотлари жараёнида ташаббус тўлалигича юқоридан қуйига берилмоқда, шунинг учун у тўхтатилиши ёки ортга қараб кетиши мумкин. Шунга қарамай Ўзбекистонда бўлаётган ўзгаришлар Германиядаги сиёсатдонлар, тадбиркорлар ва бошқаларга баъзи бир сабоқларни таклиф қилади.\nЗўровонлик қиладиган ҳукуматлар ўзгариши мумкин\nМустақилликдан кейинги йилларда мамлакатга қарийб 27 йил мобайнида раҳбарлик қилган авторитар лидер Ислом Каримов деярли барча муҳолифатни янчиб ташлаб, Ўзбекистонни сиёсий ва иқтисодий жиҳатдан ажралиб қолишига олиб келди. Айнан унинг 2016 йил сентябридаги вафоти кутилмаган ўзгаришларни бошлаб берди. Мирзиёев бошчилик қилган ҳукумат иқтисодий тикланиш ва чет эл инвестицияларига бўлган кечиктириб бўлмайдиган заруратни англаб етди. Мамлакатнинг ташқи дунёдан узилиб қолишига барҳам бериш биринчи галдаги муҳим қадам эди. Ўзгаришга бўладиган бундай турткилар бошқа жойларда содир бўлиши мумкин.\nИнсон ҳуқуқларининг яхшиланиши мамлакатнинг очилишига ёрдам берди\nКаримовнинг вафотидан аввал Ўзбекистоннинг инсон ҳуқуқлари борасидаги дунёдаги обрўси жуда ёмон эди. 2016 йилдан буён Ўзбекистондаги расмийлар Тошкентнинг халқаро алоқаларини, айниқса Европа ва АҚШ билан қайтадан йўлга қўйишда мамлакатдаги инсон ҳуқуқлари вазиятини яхшилаш асосий вазифалардан бири эканлигини тан олиб келмоқдалар. Демак ўзгаришлар бўлиши эҳтимоли кам бўлган мамлакатларда ҳам инсон ҳуқуқларига доимий равишда дипломатик эътибор қаратиш стратегик жиҳатдан муҳим аҳамият касб этади.\nГермания ўзининг ҳамкорлик шартларини қайта кўриб чиқиши зарур\nГерманиянинг Ўзбекистондаги инсон ҳуқуқлари масалаларини кўтариш бўйича кўрсаткичлари ҳар доим ҳам бир хил бўлмаган. Афсуски, Германия ЕИда блок томонидан Тошкентга 2005 йилдаги қирғин юзасидан қўйилган сиёсий санкцияларни енгиллаштириш борасидаги хатти-ҳаракатларга етакчилик қилган. Бундан ташқари, 2015 йилгача 13 йил мобайнида Германия Ўзбекистондаги Термизда жойлашган авиабазадан қўшни Афғонистондаги қўшинларини таъминлашда фойдаланиб келган. Тошкент билан бўлган икки томонлама музокараларда Берлин мазкур хавфсизлик бўйича келишувни ҳимоя қилиш учун инсон ҳуқуқлари каби нозик масалаларга етарли аҳамият бермаган. Бошқа томондан оладиган бўлсак, Канцлер Ангела Меркел инсон ҳуқуқлари борасидаги хавотирлари туфайли Каримовнинг Берлинга ташриф буюриш бўйича таклифини рад этган, ва яқинда Ўзбекистондаги инсон ҳуқуқлари ҳимоячиларига ёрдам беришга ҳаракт қилди. Ўзбекистонда бўлаётган ўзгаришлар Берлинга ўзининг Каримов давридаги келишув шартларини қайта кўриб чиқиш ва келгусида нима қилиш кераклигини ўрганиш имкониятини беради.\nРоссия ва Хитой ҳамма нарсани ҳам назорат қилмайди\nИнсон ҳуқуқларини ҳимоя қилиш гуруҳлари кўпинча Германиянинг зўровонлик ишлатадиган ҳукуматларни танқид қилишидан наф кам, чунки бу мамлакатлар Россия ёки Хитой ёки иккаласи билан алоқа қилишга кўпроқ қизиқадилар, деган фикрларни эшитадилар. Ўзбекистон мана шундай давлат бўлиши мумкин, лекин бу ундай эмас. Россия ва Хитой муҳим бўлиши билан бир қаторда, Германия ҳам Ўзбекистон учун муҳим иқтисодий ҳамкорлардан бири ҳисобланади ва Тошкент Германия ноу-хаусига катта қизиқиш билдирмоқда. Ўзбекистон ЕИ билан ҳам яқин алоқаларни йўлга қўймоқда. Германия ва ЕИда Ўзбекистон каби давлатларни ўзига тортадиган кўп нарса бор, ва бу уларда нозик масалаларда ўз таъсирларини ўтказиш имконияти борлигини англатади. Улар бундан фойдаланишлари зарур.\nБизнес муҳим рол ўйнайди\nЎзбекистон инвесторлар ва туристларни жалб қилишга ҳаракат қилмоқда (шу ойдан бошлаб Германияликлар учун визасиз ташриф буюриш бошланди) ва Мирзиёев немис компанияларини жалб қилишга ҳаракат қилади. Ўтмишда чет эл компаниялари қийинчиликларга учраган, кўпчилиги коррупция ва мамлакатдаги яхши ишлаб чиқилмаган қонуний база туфайли зарар кўришган. Янги имкониятларни кўраётган компаниялар инсон ҳуқуқларини ҳурмат қиладиган, мажбурий меҳнат йўқ, зўровонлик қиладиган давлат муассасалари билан ҳамкорлик қилмаслик ва меҳнат ҳуқуқларига ҳурмат каби узоқ муддатли бизнес аҳамият касб этадиган жаҳон стандартларини талаб қилиш орқали яхши натижаларга эришишлари мумкин.\nҲушёр бўлинг! Ўзбекистондаги ижобий ўзгаришлар жуда ҳам қуйи босқичда содир бўлмоқда. Эркин сайловлар ва демократия умуман муҳокама ҳам қилинмайди. Каримовнинг авторитар аппарати ҳали ҳам сезиларли даражда ҳокимият тепасида. Эришилган баъзи ютуқларга қарамасдан мажбурий меҳнат кенг тарқалган кўринишлигича қолмоқда ва мустақил суд тизими йўқ. Шунинг учун Германия ва бошқа давлатлар ўз кўмакларини оддий фуқароларнинг инсон ҳуқуқлари борасида ҳақиқатан ҳам амалга оширилган ижобий ўзгаришлардан келиб чиққан ҳолда белгилашлари зарур.\nМирзиёевнинг ташрифи Меркель ва Президент Франк-Вальтер Штайнмайер учун эришилган ютуқларни қутлаш, лекин Берлин келгусида Тошкент билан қандай шартлар асосида ҳамкорлик қилишини аниқ белгилаш имкониятини беради. Улар сиёсий айбловлар билан ҳали ҳам панжара ортида бўлган минглаб одамларнинг озод қилиниши ва интернет цензураси ҳамда фуқаролик жамиятига босим ўтказишга барҳам берилишига ундашлари лозим.\nБу Ўзбекистонга ёрдам ва Германияга Ипак Йўлидан ташқаридаги бошқа мураккаб давлатлар билан ҳамкорликда нималарга эришиш мумкинлигини кўрсатиш имкониятини берган бўларди.\nМақола инглиз тилидан таржима қилинган. Аслини қуйидаги манзилда ўқишингиз мумкин: https://www.hrw.org/news/2019/01/21/beyond-tashkent-spring-lessons-uzbekistans-reforms


Геологлар 100 миллион инсон ҳаётига зомин бўлиши мумкин бўлган вулқонни аниқладилар\nГеологлар 100 миллион инсон ҳаётига зомин...\n16.02.2018 00:30 0 540\nКобэ университети геологлари Япония қирғоқларида 34 кубкилометр магмадан иборат улкан вулқонни аниқлашди. Ушбу вулқон отилса 100 миллион инсоннинг ҳаётига чек қўйиши мумкин. Бу маълумот «Science reports» журналида келтириб ўтилган.\nОлимлар бундан 7300 йил аввал Япония жанубида вужудга келган цивилизацияга нуқта қўйган вулқон кратерини ҳам ўргандилар. Вулқон ичида радиуси 10 километр, баландлиги 600 метр бўлган магма қатлами тобора кенгайиб бормоқда. Олимларнинг фикрича, вулқон Хитой, Шимолий ва Жанубий Америка қирғоқларида ҳам ҳалокатга сабаб бўлувчи цунамини келтириб чиқаришга қодир бўлади.\nСпорт 09/04, 13:46


Фуқароларнинг манфаатларини таъминлашга оид қонун лойиҳалари кўриб чиқилди\n01.12.2017 Чоп этиш учун\nҚонун ижодкорлиги фаолиятининг сифатини қабул қилинаётган қонунларни амалга оширилаётган ижтимоий-сиёсий, ижтимоий-иқтисодий, суд-ҳуқуқ ислоҳотлари жараёнига таъсирини кучайтиришга йўналтирган ҳолда тубдан ошириш, қабул қилинган ўрта муддатли дастурларни амалга ошириш асосида макроиқтисодий мувозанатни сақлаш, таркибий ва институционал ўзгартиришларни чуқурлаштириш ҳисобига ялпи ички маҳсулотнинг юқори ўсиш суръатларини таъминлашга қаратилган қонунчилик фаолияти сифатини тубдан ошириш 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг вазифаларидан биридир\nЖорий йил 1 декабрь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди.\nМажлис давомида депутатлар жамият ва давлат ҳаётининг турли соҳаларида амалга оширилаётган ислоҳотларни янада чуқурлаштиришга, фуқароларнинг ҳуқуқлари, эркинликлари ва қонуний манфаатларини ҳимоя қилишга қаратилган қатор қонун лойиҳаларини кўриб чиқдилар. Чунончи, Қонунчилик палатасидаги Ўзбекистон Экологик ҳаракати депутатлар гуруҳининг ташаббусига биноан ишлаб чиқилган “Ўрмон тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги қонун лойиҳаси иккинчи ўқишда кўриб чиқилди.\nҚонуннинг тузилмаси бир тизимга солинганлиги таъкидлаб ўтилди. Шунингдек у зарарнинг ўрнини қоплаш тўғрисидаги модда билан тўлдирилмоқда. Чунончи, юридик ва жисмоний шахслар ўрмон тўғрисидаги қонун ҳужжатларини бузиш оқибатида келтирилган зарарнинг ўрнини қоплашлари шарт. Ўз навбатида, зарарнинг ўрнини қоплаш айбдор шахсларни қонун ҳужжатларига мувофиқ жавобгарликдан озод этмайди.\nБундан ташқари, бугунги кунда таркиб топган амалиётга кўра шаҳарлар ва бошқа аҳоли пунктларида ободонлаштириш учун ўтқазилган ўсимликлар, шунингдек томорқаларда ҳамда боғ участкаларида ўтқазилган дарахтзорлар ва бутазорлар давлат ўрмон фондига кирмайди. Депутатлар таъкидлаб ўтишганидек , ўрмонзорлар барпо этиш дарахтзорларни кўпайтиришга қаратилган ўрмон хўжалиги фаолиятининг асосий шаклларидан биридир.\nБарча сиёсий партиялар фракциялари ва Экоҳаракат депутатлар гуруҳи вакиллари кўриб чиқилаётган қонун лойиҳаси ўсимлик дунёсини муҳофаза қилиш ва ундан оқилона фойдаланиш ишида мустаҳкам ҳуқуқий асос бўлиши тўғрисида якдиллик билан фикр билдирдилар.\nМуҳокама якунларига кўра ушбу қонун лойиҳаси қабул қилинди ва маъқуллаш учун Ўзбекистон Республикаси Олий Мажлиси Сенатига юборилди.\nШундан сўнг депутатлар “Ўзбекистон Республикасининг Иқтисодий процессуал кодексини тасдиқлаш тўғрисида”ги қонун лойиҳасини кўриб чиқдилар.\nКодекс лойиҳасида барча сўнгги янгиликлар, шу жумладан судлар ишининг замонавий инновацион услублари, суд мажлисини аудио ва видео тарзида қайд этиш назарда тутилган. Бундан ташқари, иқтисодий суд ишларини юритишда иштирок этувчи шахслар рўйхатини кенгайтириш таклиф этилмоқда. Чет эл судлари ва арбитражларининг қарорларини тан олиш ҳамда ижрога қаратиш тўғрисидаги ишларни, шу билан бирга юридик аҳамиятга эга фактларни белгилаш ҳақидаги ишларни кўриш тартибини назарда тутувчи боблар киритилмоқда. Низоларнинг тезда кўриб чиқилишини таъминлаш мақсадида судда кўрилишга тегишлиликнинг умумий қоидаси ўзгартирилмоқда. Чунончи, юридик шахслар ва якка тартибдаги тадбиркорларга нисбатан даъво аризалари судга уларнинг рўйхатга олинган жойи бўйича берилади, ундан ташқари келишув тартиб-таомилларига бағишланган янги боб киритилмоқда.\nЖорий йил 19 октябрь куни мазкур қонун лойиҳаси Қонунчилик палатаси мажлисида биринчи ўқишда қабул қилинган эди. Қонун лойиҳасини иккинчи ўқишга қадар маромига етказиш жараёнида ишчи гуруҳ тузилиб, унинг таркибига сиёсий партиялар фракциялари ва Ўзбекистон Экологик ҳаракати депутатлар гуруҳи депутатлари, вазирликлар ва идоралар, фуқаролик жамияти институтлари, Олий суд вакиллари, амалиётчи мутахассислар, олимлар киритилди.\nБундан ташқари, кенг муҳокама этиш мақсадида қонун лойиҳаси тегишли вазирликлар ва идораларга, нодавлат нотижорат ташкилотларига тегишли таклифлар ва тавсиялар олиш учун юборилди. Шунингдек қонун лойиҳаси муҳокама қилиш учун веб-сайтларга ва ижтимоий тармоқларга жойлаштирилди. Келиб тушган аксарият таклифлар қонун лойиҳасини иккинчи ўқишга тайёрлаш жараёнида инобатга олинди.\nСиёсий партиялар фракцияларининг фикрлари билдирилди, мазкур қонун лойиҳасининг муҳокамаси ўзаро манфаатдорлик билан, баҳслар тарзида ўтди. Қонун лойиҳасини муҳокама қилиш давом этмоқда.\nКўришлар сони: 13484


Қирғизистонда ойлик нафақалар оширилади\n12:07 / 19.06.2015\n2015 йилнинг 1 сентябридан Қирғизистонда нафақалар оширилади. Бу ҳақда ҳукуматнинг “2015 йил 1 сентябрида нафақаларнинг суғурта қисмларини ошириш тўғрисида”ги қарори лойиҳасига таянган ҳолда Қирғизистон телеграф агентлиги хабар бермоқда.\nЛойиҳага биноан нафақаларнинг суғурта қисмини, эркакларда умумий суғурта стажи 40 йилдан, аёлларда эса 35 йилдан ошиқ бўлган тақдирда, 500 сомга ошириш таклиф қилинмоқда. Биринчи гуруҳ ногиронларининг нафақалари ҳам шу миқдорда оширилади.\nБошқа турдаги нафақахўрларга бериладиган ойлик тўловларига 250 сом қўшилади.\nШу тариқа, сентябрга келиб Қирғизистонда нафақанинг ўртача миқдори 4 817 сомни ташкил қилади. Ижтимоий жамғарманинг умумий эҳтиёжлари 845 млн га тенглашади.